
NOTA TRADUCĂTORULUI 


Jătaka constituie un gen literar aparte: teoretic aparține hagiografiei buddhiste, 
ilustrând etapele pe care le-a străbătut Siddhărtha Gautama până la celebra sa iluminare, 
fiecare etapă corespunzând cu o viaţă pământească. Dacă ar fi numai atât, povestirile ar 
prezenta interes doar pentru specialiştii în istoria religiilor. Însă, după cum remarca Reiko 
Ohnuma!: 


„Genul  jătaka a fost folosit pentru a asimila o imensă cantitate din folclorul 
tradițional indian în tezaurul buddhist, inclusiv multe povestiri ale căror lecţii de 
morală nu sunt specific buddhiste (sau care nu au nicio învăţătură morală ). Orice 
povestire tradițională putea fi preschimbată într-o jătaka, pur şi simplu prin 
transformarea unuia dintre personaje într-o viaţă anterioară a lui Buddha. Acest 
lucru este adevărat în mod special pentru Jătakaţțhakathă (Explicaţie a povestirilor 
despre naștere), o colecție păli masivă de 547 jătaka în proză şi versuri, dintre care 
numai versurile sunt considerate canonice. Mare parte din conţinutul Jătakaţţhakathă- 
lei nu este la origine buddhistă, <fiind vorba> de exemplu<de >fabule cu animale, 
povestiri folclorice şi basme. Similar, pe măsură ce genul jătaka se răspândea în 
culturile buddhiste din afara Indiei, s-a folosit folclorul local pentru a aclimatiza 
jătaka-le existente sau pentru a compune unele complet noi, mai relevante în noile 
medii.” 


Din acest motiv, colecţia de povestiri Jătakațthakathă a fost şi continuă să fie un izvor 
important pentru istorici, antropologi şi persoanele interesate în cultura universală, dincolo de 
secole, distanțe şi credințe. Pentru cititorul român proba o poate constitui excelenta carte 
scrisă de Jeannine Auboyer, Viaza cotidiană în India antică, unde povestirile jătaka sunt o 
sursă permanentă - şi de multe ori unică - de detalii asupra vieţii de zi cu zi a oamenilor din 
cele mai diverse pături sociale. Am considerat că traducerea în limba română a acestor 
povestiri constituie un act de cultură. 


Ediţia folosită este una de referință, aflată acum în domeniul public. Deşi titlul este 
doar „JATAKA”, ea cuprinde toate povestirile din Jătrakațrhakathă. Trebuie spus că unele 
din cele 547 de povestiri sunt identice, iar în acest caz textul apare numai la prima denumire. 


*Enc. Buddh., vol. L, p. 401, s.v. Jătaka. 


Textul de bază - ediția în limba pâli publicată de Viggo Fausbgill între 1877 şi 1896 - 
a fost tradus de mai mulți indianişti, menţionaţi în note la locul potrivit. 


Colecţia de povestiri este precedată în originalul păli de o intrducere intitulată 
Nidănakathă, care nu a fost cuprinsă în ediția coordonată de E. B. Cowell deoarece fusese 
deja tradusă şi publicată separat de T. W. Rhys Davids”. De asemenea, există lacune în 
traducerea povestirilor mai extinse care deschid cele 22 de cărți ale originalului” - introduceri 
preocupate de aspecte de teologie buddhistă. 


Deoarece scopul acestei traduceri este unul prin excelenţă laic, antropologic/folcloric, 
am urmat acest exemplu simplificând respectivele capitole, păstrând însă integral jâtaka 
propriu-zisă, omisiunea fiind indicată prin ..., iar în cazul în care este vorba de un rezumat, 
făcut de autorul acestor rânduri, textul respectiv este cuprins între < >. Atunci când epitetele 
pioase din original ar fi putut crea confuzie le-am înlocuit cu „Buddha”, 
„Magistrul”/„Stăpânul” sau „Iluminatul. 


Pentru a scoate în evidență jâtaka propriu-zisă, aceasta este scrisă cu caractere 
normale, în timp ce povestirea-cadru introductivă şi versurile sunt scrise în italice. Am 
preferat să redau strofele ghărhăs în proză - ritmată atunci când acest lucru a fost posibil - 
decât să rimez un text şi mai îndepărtat de forma iniţială intermediată de traducerea engleză. 


Pentru o mai bună înţelegere a subiectului am tradus titlurile originale, antroponimele, 
toponimele precum şi orice termen important din pâli în limba română. 


Notele din ediţia E. B. Cowell au fost preluate selectiv, dar am adăugat comentarii 
care să clarifice textul. Am controlat adeseori detaliile dificile cu ediția Fausbgil, dar nu am 
avut niciun moment intenția să public o ediţie critică sau filologică, ci una de popularizare. 
Am considerat cuvintele păli drept invariabile din punct de vedere gramatical, deoarece - de 
exemplu - un plural în -s, normal în engleză, nu poate fi folosit în limba română. 


Textul fiind foarte extins îl voi traduce, atât cât îmi va fi posibil, şi publica în mai 
multe volume în format electronic. Voi ţine seama de toate părerile pertinente care îmi vor fi 
adresate. 


2 V. volumul |, p. IX. Traducerea se găseşte în Rhys Davids - Fausbgll 

3 Dimensiunea unei cărți (nipăta) este stabilită de numărul total de versuri (ghărhăs) pe care îl 
cuprinde în povestiri, suma tinzând să fie aceeași pentru fiecare nipăta. Povestirile sunt 
ordonate astfel încât în prima carte se găsesc cele care cuprind o ghărhă, în a doua cele cu 
două, ajungând la peste 80 de ghărhăs în cartea a douăzeci şi doua . V. ibid. p. VII şi p.1, nota 
1. 

+ De altfel şi ediția engleză foloseşte regulat forma „the Buddha” pentru „Tathâgata” din 
original. 


ABREVIERI 


BEB = Brill's Encyclopedia of Buddhism, ed. Koninlijke Brill, Leiden, 2 vol., 2015- 
2019 


DPPN = G. P. Malalasekera, Dictionary of Păli Proper Names, 2 vol., John Murray, 
London, 1937-1938 


EncBuddh. = Encyclopedia of Buddhism, Macmillan/Thompson and Gale,2004, 2 vol. 


Fausbgll = Viggo Fausbgll, The JATAKA together with its Commentary, being Tales 
of the Anterior Births of Gotama Buddha, 71 vol.,Triibner (apoi Kegan Paul Trench Triibner), 
London, 1877-1897 


Francis-Thomas = JATAKA TALES, Selected and Edited with Introduction and Notes 
By H. T. Francis and E. J. Thomas, Cambridge, At the University Press, 1916 


Huet = Gerard Huet, Dictionnaire sanskrit-frangais, Hritage du Sanskrit, ediţie on 
line, revizuită periodic 


Monier- Williams = Sir Monier Monier-Williams, A Sanskrit-English Dictionary, 
Oxford, At the Clarendon Press, 1899 (reprinted at the University Press, Oxford, 1960) 


Rhys Davids =T. W. Rhys Davids, W. Stede, The Păâli Texts Society's Păli-English 
Dictionary, 8 fasc., published by The Pali 'Texts Society, London,1921 


Rhys Davids - Fausbgll = Buddhist Birth Stories; or, JATAKA TALES. The Oldest 
Collection of Folk-Lore Extant: being THE JATAKATTAVANNANĂ, For the first time Edited 
in the Original Păli By V. Fausbăll, and translated By T. W. Rhys Davids, Translation, 
Volume 1, 'Tribner and Co., London, 1880 


NOTĂ 


Am folosit volumul Rhys Davids - Fausbgill pentru a verifica traducerea lui Robert 
Chalmers; Rhys Davids nu a tradus decât primele 44 de jâtaka, ediţia fiind reluată de E. 
Cowell şi echipa sa. H. T. Francis şi E. J. Thomas au contribuit la traducerea volumelor 3 şi 
5, culegerea din 1916 fiind interesantă pentru interpretarea povestirilor din celelate volume şi 
eventualele corecturi la propriile traduceri. Intervenţiile mele în text au fost în general minore 
- de exemplu, revenirea la forma dialogată a originalului atunci când R. Chalmers a preferat 
redarea în formă indirectă - de aceea nu au fost semnalate decât în cazuri excepţionale. 
Ediţia Cowell a rămas însă întotdeauna textul de referință, deoarece este completă. Dintre 
dicționare, BEB a fost accesibil doar sub forma unor extrase publicate pe site-ul 
academia.edu., articolele referindu-se în special la biografiile unor personalități. 


CARTEA ÎNTÂI 5 


1. APANNAKA-JATAKA 
(Jătaka despre adevărul neîndoielnic) 


Această cuvântare despre Adevăr a fost rostită de către Buddha cel 
Binecuvântat pe când locuia în Marea Mănăstire de la Jetavana, lângă 
Săvatthi”. „Dar, mă veți întreba, cine au fost cei care au făcut să fie spusă 
această poveste?” 


Au fost cei cinci sute de prieteni ai vistiernicului, învățăcei ai ereticilor. 
Pentru că, într-o zi, vistiernicul Anăthapindika i-a luat pe cei cinci sute de 
prieteni ai săi care urmau alte învățături și a mers cu ei la Jetavana. Adusese 
cu el mulțime de ghirlande, parfumuri și unsori, ulei, miere, melasă, veşminte şi 
mantale. După ce s-a închinat aşa cum se cuvenea în fața Binecuvântatului, i-a 
dăruit acestuia ghirlandele, iar fraților le-a dat restul de uleiuri tămăduitoare, 
hainele şi celelalte lucruri. A șezut apoi deoparte, ferindu-se să facă - pe când 
se așeza - vreuna dintre cele şase greșeli posibile. La fel au făcut şi cei cinci 
sute de ucenici ai altor învățători, care - după ce l-au salutat pe Buddha - au 
stat jos lângă Anăthapindika, privind spre chipul Magistruluie...care era 
încojurat de lumină până la un stânjen distanţă. 


Atunci acesta le-a arătat Adevărul, rostind cuvintele cu o voce 
răsunătoare ca a unui leu tânăr, tunătoare ca norul de furtună, care se revărsa 
precum Ganga din cer, precum un şirag de nestemate, glasul fiindu-i în același 
timp desfătător pentru urechi, atingând toate cele opt feluri de desăvârşire. 


Atunci <cei cinci sute> şi-au înduplecat inimile și s-au plecat în fața 
Stăpânului  Cunoașterii, lăsând deoparte eresurile în care își găsiseră 


* Volumul întâi a fost tradus de Robert Chalmers şi cuprinde povestirile 1-150. 

* Srâvasti în sanscrită /Săvatti în pali=,cetatea plină de glorie”, oraş în regatul Kosala. 

Z Anăthapindika=,„cel ce dăruiește sărmanilor” era supranumele lui Sudatta, un negustor 
bogat din Săvatti, important discipol şi mecena pentru prima generaţie de buddhiști. A 
cumpărat crângul Jetavana de la regele Jeta pentru viitoarea mănăstire; Jetavana=,„pădurea lui 
Jeta”. 

* 'Textual „Satthar” tradus în engleză „Master”-atât ca stăpân asupra discipolilor, cât mai ales 
„magistru”, stăpân al cunoașterii; vezi imediat mai jos „Lord of Knowledge”=Stăpânul 
cunoașterii. 


mângâiere, căci aflaseră adăpost în Buddha. De atunci înainte au mers fără 
încetare cu Anăthapindika; când veneau la mănăstire să audă Adevărul braţele 
lor erau pline, căci aduceau ghirlande şi parfumuri, iar milostenia lor era fără 
seamăn, păzeau poruncile și zilele de post. 


A venit o vreme când Binecuvântatul a plecat din Săvatthi şi s-a înapoiat 
la Răjagaha. Pe dată aceia au dat la o parte noua lor credinţă și s-au întors la 
vechile învățături. După şapte sau opt luni Buddha s-a întors la Jetavana. 
Anăthapindika a venit și el, din nou, împreună cu prietenii lui, a adus daruri, 
s-a închinat și s-a aşezat deoparte. Prietenii lui au făcut același lucru: s-au 
închinat lui Buddha, apoi au stat la locurile lor. 


Atunci Anăthapindika i-a spus lui Buddha că, pe când acesta era plecat 
să strângă danii, cei cinci sute s-au întors la învățăturile și starea lor dintâi. ... 


Buddha i-a întrebat: 


S Ş : i , i .9 3 4 
- E adevărat că voi aţi lăsat cele trei adăposturi” pentru a vă aciua pe 
lângă alte învățături ? 


- E adevărat, Binecuvântatule, au mărturisit ei, neputând să ascundă 
adevărul. 


10 


După ce a spus acestea, Buddha a adăugat: 


- La fel s-a întâmplat în vremea de demult, când cei care au crezut că 
locul care nu era un adăpost ar fi fost un liman de scăpare, au ajuns prada 
duhurilor într-o sălbăticie bântuită de demoni, pierind până la ultimul, pe când 
aceia care s-au încrezut în adevărul neîndoielnic au prosperat în aceleași 
locuri. 


După ce a spus acestea, Buddha a tăcut, dar Anăthapindika s-a ridicat, 
s-a plecat în faţa lui și a spus: 


- E un lucru de netăgăduit că aceşti învăţăcei au căzut în greşeală. Dar 
despre ce s-a întâmplat - în vremurile demult apuse - cu rătăciţii aceia în 
ținuturi sălbatice, stăpânite de demoni, cum au fost ei nimiciţi şi cum au scăpat 





și Buddha, adevărul doctrinei și fraternitatea buddhistă; erau numite şi „cele trei nestemate”. 
19 Urmează un lung pasaj în care se afirmă superioritatea lui Buddha faţă de orice altă fiinţă - 
om sau animal- din cer, de pe pământ sau din iad. 


cu bine cei care au crezut neclintit în adevăr, noi nu știm nimic. E un lucru 
făinuit pe care doar tu îl cunoşti. Lumineză-ne, Binecuvântatule... 


- Plecaţi-vă urechile şi ascultați cu aceeași grijă cu care umpleți un pocal 
de aur cu măduvă de leu, a zis Buddha. 


Demult, în cetatea Vărănasi din ţinutul Kăsi!!, era un rege pe nume 
Brahmadatta; în zilele lui, Bodhisatta'” se născuse într-o familie de neguţători. 
Atunci când s-a făcut mare obișnuia să călătorească însoțit de cinci sute de 
căruţe - odată de la răsărit spre apus, altădată de la apus spre răsărit. Mai era în 
Vărânasi un alt neguțător tânăr, un nătâng lipsit de pricepere!?. 


Atunci când începe povestea noastră, Bodhisatta încărcase cinci sute de 
căruțe cu mărfuri de preţ din Vârânasi şi era gata de plecare; la fel era şi tânărul 
negustor neghiob. Bodhisatta şi-a zis în sinea lui: „Dacă acest tânăr fără minte 
mă însoţeşte, va fi un drum mult prea greu pentru o mie de căruţe laolaltă. Nu 
vom găsi nici destule lemne, nici apă pentru oameni, nici iarbă de ajuns pentru 
boi. Trebuie ca unul dintre noi - fie el, fie eu - să meargă înainte”. Aşa că a 
trimis după celălalt şi i-a arătat cum stau lucrurile, spunându-i: 


- Nu putem merge împreună; vrei să mergi înainte primul sau să vii al 
doilea? 


Celălalt s-a gândit: „E mai bine să merg primul: voi merge pe drum 
nebătut, boii mei vor avea iarbă pe alese, oamenii vor avea verdeţuri pentru 
curry, apa va fi limpede şi netulburată; mai cu seamă, eu voi putea cere în târg 
orice preț!“ vreau!” aşa că a răspuns: 


- Jupâne, voi merge eu primul. 


1! Textul englez are „Benares” pentru forma indiană Vărânasi, însă denumirea în originalul 
pâli este Bărânasinagara = cetatea Bărânasi, de aceea am înlocuit Benares cu VârânasI în 
toate situaţiile. După dicționarul electronic Huet, Kâăsi este numele acestui oraș, anexat la 
regatul Maghada de Ajătasatru. Pasajul introductiv cu referirea la Brahmadatta se repetă în 
cele mai multe povestiri. 

12 Bodhisatta (în pâli) sau Bodhisattva (în sanscrită)=,„ființa care se va trezi” este viitorul 
Buddha în existenţele anterioare. Deşi atinsese perfecțiunea şi avea esența Iluminatului, 
întârzia pe pământ pentru a ajuta oamenii. V. Huet s.v. bodhisattva şi EncBuddh, vol.l, pp. 
58-60, s.v. Bodhisattva(s), articol de Leslie S. Kawamura. 

15 În text lacking resource- „căruia îi lipsea abilitatea de a se descurca”. 

'* Textul englez vorbeşte de barter= troc. 


Bodhisatta chibzuise însă că e mai bine pentru el să pornească la urmă: 
„Cei care merg primii deschid drumul acolo unde locurile sunt grele, dar eu voi 
merge pe drumul umblat şi bătut de ei; boii lor vor paște iarba ofilită, iar ai mei 
vor avea parte de iarba fragedă abia răsărită, iar oamenii mei vor avea verdeţuri 
proaspete pentru curry, pentru că ei le vor culege pe cele vechi; dacă într-un loc 
nu va fi apă, ei - care merg înainte - vor fi nevoiţi să sape fântâni, iar noi vom 
bea din ele. E greu să te târguieşti și să te înţelegi la preţ; venind la urmă, voi 
neguţa mărfurile la prețul târgului, așa cum l-au pus ei.” Prin urmare încuviinţă, 
spunându-i celuilalt: 


- Atunci mergi tu întâi, jupâne. 


- Prea bine, aşa voi face, a spus tânărul nechibzuit. Zis şi făcut: a înjugat 
boii la căruţe şi a plecat. După o vreme a lăsat în urmă sălaşurile oamenilor, 
ajungând în pustietăți. 


(Acum trebuie să ştiţi că există cinci feluri de locuri sălbatice: ale 
tâlharilor, ale fiarelor, pustiuri, sălbăticii ale demonilor şi cele ale înfometării. În 
prima, drumul este pândit de tâlhari, în a doua de fiare, în pustiuri nu e apă nici 
de scaldă!?, nici de băut; într-al patrulea fel de sălbăticie drumul este bântuit de 
demoni, iar în al cincelea nu găsești nimic de mâncare, nici măcar rădăcini. 
Sălbăticia în care ajunseseră ei era o pustietate fără apă şi bântuită de duhuri 
necurate). 


Tânărul neguțător a umplut cu apă o mulţime de chiupuri şi le-a pus în 
căruţe, ca să poată străbate cale de şaizeci de poşte!“ prin pustiu. Atunci când 
caravana a ajuns în mijlocul deșertului, duhul necurat!” care stăpânea locul și-a 
zis: „Îi voi face pe aceşti oameni să îşi verse apa şi îi voi mânca pe toţi, atunci 
când vor leşina de sete!” Aşa că a făurit prin puterile lui vrăjitoreşti o căruță 
minunată, trasă de juncani albi ca neaua, apoi a ieșit în calea lor cu un alai de 
zece-douăsprezece duhuri care purtau arcuri şi tolbe cu săgeți, săbii și scuturi. 
Părea să fie un domn cu vază, cum venea încununat cu lotuși albaştri şi nuferi 
albi, cu hainele mustind de apă. Roțile căruței erau pline de tină, iar slujitorii 
care mergeau înaintea şi în urma lui aveau părul ud, purtau pe cap coroniţe din 





15 E vorba de baia rituală obligatorie. 

16 în textul englez leagues=leghe pentru yojana 210-11 km; am folosit cuvântul românesc 
„poştă” în lipsa oricărui alt echivalent, deoarece, evident, originalul vrea să arate doar o 
distanţă uriaşă. 

iii engleză goblin, pentru cuvântul pâli yakkha, un fel de demon căpcăun. 


lotuşi azurii şi nuferi albi, aveau în mâini mănunchiuri de lotuși albi, mestecau 
lujerii zemoşi, iar în urma lor şiroia apă şi noroi. 


Conducătorii caravanelor au obiceiul acesta: când vântul suflă din faţă şi 
le vâră nisipul între dinți, călătoresc în căruţa lor, înconjurați de slujitori, 
înaintea celorlalţi, ca să scape de praf; atunci când vântul suflă din spate, ei 
călătoresc în urma șirului. De data aceea vântul sufla din faţă şi neguţătorul cel 
tânăr mergea în fruntea tuturor. Atunci când l-a zărit, duhul şi-a dus căruța spre 
marginea drumului, i-a dat bineţe cu vorbe plăcute şi l-a întrebat încotro merge. 
Căpetenia caravanei s-a tras la rândul lui spre margine ca să lase celelalte căruţe 
să treacă, apoi i-a răspuns demonului căpcăun: 


- Venim de la Vârânasi. Văd însă că voi aveţi pe capete şi în mâini lotuşi 
şi nuferi, slujitorii mestecă lujeri plini de sevă, iar dumneata eşti plin de nămol 
şi ud leoarcă. Spune-mi, te rog, v-a plouat pe drum, aţi dat cumva de bălți pline 
de lotuşi şi nuferi? 


- Ce vrei să spui? a răspuns cu uimire duhul. Dunga de culoare verde 
închis pe care o vezi în zare e chiar marginea pădurii, iar de acolo mai departe 
întreaga pădure e numai apă, pentru că plouă mereu; bălțile sunt pline, iar în 
toate părțile sunt lacuri acoperite cu lotuşi și cu nuferi. 


Şirul de căruţe trecea pe lângă ei şi duhul îl întrebă încotro merg. 
- În cutare şi cutare loc. 

- Şi ce mărfuri aveţi în căruţe? 

- Asta şi asta. 

- Şi ce e în ultima căruță, care pare grea peste măsură? 

- O, acolo e apa. 


- Aţi făcut bine că aţi luat apă cu voi când aţi venit încoace; dar nu mai 
aveţi nevoie de ea, pentru că e din belşug de aici înainte. Spargeți chiupurile şi 
vărsaţi apa, ca să mergeţi cu mai multă ușurință. De acum mergeţi pe drumul 
vostru, pentru că v-am ţinut în loc prea mult! a mai spus yakkha. A mers puţin 
mai departe, iar când nu-l mai puteau vedea s-a întors în cetatea duhurilor, unde 
locuia. 


Atât de mare era neghiobia tânărului neguțător, încât făcu întocmai ce îi 
spusese demonul: a spart chiupurile și a vărsat toată apa, fără să păstreze măcar 
atâta cât să-şi umple pumnii. Apoi a poruncit căruţelor să pornească mai 
departe. N-au găsit nicio picătură de apă, iar setea i-a sleit de puteri. Au mers 
fără încetare cât a fost ziua de lungă, până la apus; atunci au făcut tabără, 
înconjurându-se cu căruțele și legând boii de roţi. Vitele nu aveau apă de băut, 
iar oamenii nu aveau cu ce să își facă mâncare. Rupţi de oboseală au început să 
moțăie, dar de îndată ce a venit noaptea demonii au ieşit din cetatea lor şi au 
măcelărit atât oamenii cât şi vitele, lăsând doar ciolanele goale, apoi au plecat. 


Singura pricină a nimicirii tuturor a fost tânărul neguțător lipsit de minte, 
din cauza lui oasele lor au fost împrăștiate în patru zări, în vreme ce nimeni nu 
s-a atins de cele cinci sute de căruţe și de încărcătura lor. 


Bodhisatta a lăsat să treacă vreo lună şi jumătate de la plecarea 
neghiobului până să pornească şi el. A plecat din cetate cu cinci sute de căruţe şi 
la vremea cuvenită a ajuns la marginea pustietății. Aici el pus să se umple 
chiupurile cu apă, luând cu el cât mai multă cu putință, apoi a pus să se bată 
toba ca să îşi adune oamenii la un loc în tabără apoi le-a spus: 


- Să nu se folosească nicio picătură de apă fără voia mea! Unii copaci 
sunt otrăvitori, aşa că niciunul dintre voi să nu mănânce vreo frunză, vreo floare 
sau vreun fruct pe care nu l-a mai mâncat până nu mă întreabă pe mine! 


După ce a poruncit acestea, a intrat în sălbăticie cu cele cinci sute de 
căruțe ale sale. Atunci când a ajuns în mijlocul pustietăţii, yakkha i s-a ivit în 
cale, la fel ca mai înainte. Dar, de cum l-a văzut, Bodhisatta a înţeles cine este, 
căci a judecat astfel: „Aici nu e apă, doar este „Pustiul-fără-apă”. Fiinţa asta cu 
purtare nesuferită şi cu ochi roșii nu are umbră. Se prea poate să-l fi făcut pe 
tânărul nebun care a trecut pe aici înaintea mea să își arunce toată apa, apoi a 
aşteptat până au fost lipsiţi de puteri ca să-i mănânce pe toţi. Nu îmi cunoaște 
însă isteţimea.” Apoi a strigat la yakkha: 


- Piei din faţa mea! Noi suntem negustori pricepuți şi cântărim cu grijă 
totul, așa că nu vom vărsa apa pe care o avem până nu o vedem pe cealaltă; 
când însă o vom avea în faţa ochilor, poţi fi sigur că o vom arunca pe cea veche 
şi ne vom uşura căruțele! 


Demonul mai merse puţin, iar când nu mai putea fi văzut s-a dus înapoi în 
cetatea duhurilor, unde locuia. Dar după ce yakkha a plecat, oamenii i-au spus 
lui Boddhisatta: 


- Stăpâne, am auzit de la oamenii aceia că acolo unde se zăreşte o dungă 
verde-ntunecată e o pădure unde plouă într-una! Aveau flori de lotus pe frunţi și 
nuferi în mâini, mestecau lujeri, hainele şi pletele lor erau leoarcă, iar apa şiroia 
din ei. Să aruncăm chiupurile cu apă ca să ne mișcăm mai iute şi mai uşor cu 
căruțele! 


Atunci Bodhisatta le-a poruncit să se oprească şi i-a adunat în jurul său; i- 
a întrebat: 


- Spuneţi-mi, a auzit vreunul dintre voi să fie un lac sau un iaz în 
pustietatea asta? 


- Nu, stăpâne, pentru că ţinutul e ştiut drept „Pustiul-fără-apă”. 


- Nişte oameni ne-au spus adineauri că plouă în marginea pădurii; cât de 
departe ajunge vântul furtunii? 


- O poştă. 

- A simțit cineva de aici măcar o boare din vântul aducător de ploaie? 
- Nu, stăpâne. 

- La ce depărtare puteţi zări un nor de ploaie? 

- La o poştă. 

- A văzut cineva de aici măcar o scamă de nor? 

- Nu, stăpâne. 

- De la ce depărtare puteţi vedea scânteierea unui fulger? 
- De la patru sau cinci poşte, stăpâne. 

- Oare a văzut cineva lumina unui fulger? 

- Nu. 


- De la ce depărtare poate auzi un om tunetul? 


- De la o poştă sau două domnule !*. 
- A auzit cineva de aici bubuit de tunet? 
- Nu, stăpâne. 


- Aceia nu erau oameni, ci demoni-căpcăuni. Se vor întoarce să ne 
mănânce, trăgând nădejde că vom fi lipsiţi de puteri după ce vom arunca apa de 
băut, aşa după cum ne-au îndemnat ei. Pentru că tânărul neguțător <care a mers 
înaintea noastră> nu era prea isteţ, se prea poate să fi fost amăgit să-şi arunce 
apa, iar apoi a fost mâncat atunci când a ajuns sleit de puteri. Vom găsi caruţele 
lui neatinse, aşa cum le-a încărcat, le vom găsi chiar azi. Grăbiţi pasul cât puteţi, 
dar nu aruncaţi nicio picătură de apă. 


După ce a îndemnat oamenii cu aceste cuvinte, <Bodhisatta> a mers 
înainte, ajungând lângă cele cinci sute de căruţe, pe care le-a aflat neatinse; pe 
lângă ele erau împrăştiate în toate părțile oasele albite ale oamenilor și vitelor. A 
poruncit să se desjuge animalele, apoi a făcut din cele cinci sute de care un cerc 
mare, o tabără bine întărită. A hrănit oamenii şi vitele devreme, apoi a adus boii 
la mijloc, făcându-i să se culce pe jos, iar oamenii să stea pe lângă ei. EI şi cu 
căpeteniile au stat de veghe cu săbiile în mâini, toate cele trei străji ale nopții, 
până în zori. Atunci când s-a luminat de ziuă, a hrănit vitele şi a făcut toate cele 
de trebuință. Apoi a ales căruțele cele mai slabe şi marfa mai ieftină dintru ale 
sale şi le-a lăsat acolo, luând în schimb căruțele cele mai bune şi marfa cea mai 
scumpă dintre cele pe care le găsise de izbelişte. 


Apoi a ajuns la capătul călătoriei; acolo a luat pe marfa sa de două și de 
trei ori cât făcea aceasta şi s-a întors acasă în cetatea lui, fără să fi pierdut 
niciun om. 


Astfel s-a isprăvit povestea. Magistrul a mai spus: 


Asa tă Pi : ; 19  _u : : 

- Așa s-a întâmplat în vremurile de demult, mireanule *, că neghiobul plin 

de sine a fost nimicit, în timp ce aceia care au urmat fără preget adevărul au 
scăpat de demoni, și s-au întors teferi acasă. 





'5 Am urmat textul din Rhys Davids - Fausbgll, p.144, care corespunde celui original: 
ekadviyojanamatte ayyă- cam o poștă sau două, domnule. R. Chalmers traduce:,,- De la două 
sau trei poşte”. 

'9 Mireanul este Anăthapindika, care a cerut să 1 se spună povestea. 


Apoi a făcut legătura dintre cele două povestiri, rostind ca Buddha, 
versurile următoare: 


Dintâi, au fost câțiva atunci care-au rostit adevărul unic, neasemuit- 
Dar s-au ivit pe dată sofişti cu gândul strâmb şi vorbe-nșelătoare; 
Să prindă-nvăţătură cel mintos din toate-acestea şi la urmă el 

Să urmeze fără preget, totdeauna, doar adevărul unic, neasemuit. 


Astfel a rostit Binecuvântatul învățătura sa despre Adevăr. A adăugat 
apoi: 


- Ceea ce numim „urmarea adevărului” nu numai că dăruiește cele trei 
fericite înzestrări, cele şase ceruri ale regatului înțelepciunii şi binefacerile 
regatului lui Brahma, dar la urmă duce la starea de Arahat, ceea ce numim 
„urmarea neadevărului” duce la renașterea în cele patru stări ale pedepsei sau 
în castele cele mai de jos ale oamenilor.După aceea Magistrul a explicat în 
șaisprezece feluri cele Patru Adevăruri”, astfel că - la sfârşit - toți cei cinci sute 
de învăţăcei au cules roadele Primei Căi”. Apoi, deoarece făcuse legătura între 
cele două istorisiri şi își rostise învățătura, Magistrul a încheiat arătând 
Nașterea astfel: 


22 S E e 

- Devadatta”“ era neguţătorul cel tânăr şi fără de minte din acele zile de 
demult, iar ucenicii lui sunt cei care l-au urmat pe acel nechibzuit; învățăceii 
lui Buddha sunt însoțitorii neguțătorului înțelept, care eram EU însumi. 


% Din nota | de la p. 8a lui R. Chalmers:,, Aceste patru adevăruri cardinale ale buddhismului 
sunt următoarele: l-existenţa înseamnă suferință; 2-dorinţele duc la continuarea existenţei 
individuale; 3-dacă dispar dorinţele, dispare şi existenţa individuală; 4-dorinţele dispar dacă 
se urmează „nobila cale cu opt aspecte” arătată de Buddha. 

”1 Prima Cale - din patru - este cea care asigură ajungerea în Nirvana la capătul a şapte 
existenţe viitoare, toate însă lipsite de suferinţe; v. loc. cir. n. 2 a lui Chalmers. 

2 Văr şi rival permanent al lui Buddha. A provocat o schismă temporară între primii adepţi ai 
buddhismului. Literatura canonică îl va demoniza şi sorti pedepselor infernale, afirmând că a 
încercat în repetate rânduri să-l ucidă pe Buddha. Rămâne totuşi un personaj ambivalent, 
deoarece însuşi Buddha a prevestit că Devadatta va atinge - după o perioadă de timp 
îndelungată - starea de Buddha, ca răsplată pentru merite dintr-o viaţă anterioară. Au existat 
adepți târzii ai lui Devadatta având propriile mănăstiri în sec. IV-VIII. V. EncBuddh, vol. |, 
pp. 214-215, s.v. Devadarta, articol de Max Deeg. 


2. VANNUPATHA-JATAKA 
(Jâtaka despre drumul prin nisip) 
Au săpat fără răgaz până în adâncuri”. 


Această învăţătură a fost rostită de Buddha în timp ce adăsta la 
Săvatthi. 


Despre cine era? 
Despre un Frate care a renunțat să se mai străduiască. 


Se povesteşte că, pe vremea când Buddha sălășluia la Săvatthi, a venit la 
Jetavana vlăstarul unei familii din Săvatthi; ascultându-l pe Magistru a înțeles 
că dorinţele nasc suferințele, astfel că a îmbrăcat roba de novice în Frăţie. 
După cinci ani ştia pe de rost două cărți de pilde“şi îşi deprinsese mintea să 
priceapă ceea ce nu se vede cu ochiul liber, astfel că a primit de la Magistru o 
învățătură asupra căreia trebuia să mediteze. S-a sihăstrit departe în codru cât 
au ținut ploile, dar cu toată stăruința sa în acele trei luni, mintea lui nu era cu 
nimic mai luminată ca înainte. „,Magistrul spunea că pe lume sunt patru feluri 
de oameni, iar eu fără îndoială că sunt printre cei mai josnici”- şi-a spus el. 
„Mă gândesc că nici nu voi găsi Calea, nici nu mă voi bucura de roadele ei în 
această viață;atunci, la ce bun să trăiesc de unul singur în codru ?e mai bine să 
mă întorc la Magistru şi să îmi petrec viaţa privindu-i slava și ascultându-i 
învățăturile atât de dulci”. S-a întors așadar la Jetavana. 


- Prietene, ai plecat să duci o viață de înţelept în singurătate, ca să poți 
medita la mantra pe care ţi-a dat-o Magistrul - au spus cunoscuţii lui. Oare ai 
ajuns Să culegi cununa perfecțiunii la care visează orice frate și nu vei mai 
renaşte? 


- Prieteni ai mei, tocmai pentru că nu am găsit nici Calea şi nu am cules 
nici Roadele ei, am simţit că pierd vremea fără rost și m-am întors. 


* Prima propoziţie - incompletă - a povestirilor indică legătura fiecărei jătaka cu strofele 
ghăthăs din final: prima propoziţie este de fapt primul vers, iar povestirea reprezintă 
explicația ad-hoc a strofelor canonice. Nu am tradus în restul volumului respectiva propoziţie 
incompletă. 

 Textual dve mătikă = două manuale care cuprindeau rezumatul doctrinei, eng. 
„summaries”. După R. Chalmers, nota 1 de la p. 9, perioada de „cinci ani” reprezenta 
intervalul normal dintre cele două trepte monastice - respectiv pabbajjă şi upasampadă - iar 
tânărul avea acum aproximativ douăzeci de ani. 


- Rău ai făcut, căci ai arătat o fire slabă, nepotrivită cu învățătura unui 
Magistru care nu cunoaște şovăiala. Vino, trebuie să te aducem în fața lui 
Buddha - şi l-au dus la Magistru. Văzându-i, acesta i-a întrebat: 


- Fraților, de ce îl aduceţi aici pe acesta dintre voi fără vrerea lui? ce 
vină are? 


- După ce s-a închinat pe sine credinţei adevărate, novicele acesta nu a 
mai vrut să se străduiască şi, lăsând viaţa de sihastru, s-a întors aici. 


- E adevărat, frate, că nu mai vrei să-ţi dai silința ? 
- E adevărat, Binecuvântatule! 


- Dar cum se poate asta? în loc să te arăţi un om mulțumit cu puțin, 
singuratic şi hotărât, tu ești lipsit de stăruinţă - asta după ce ai primit o astfel 
de credinţă! Oare nu ești tu cel care avea odinioară o inimă neînfricată? Oare 
nu ai salvat atunci de unul singur o caravană de cinci sute de care, găsind - 
prin stăruința ta - apă pentru oameni şi vite în deşertul de nisip, iar toți te-au 
lăudat, ridicându-te în slăvi? De ce te dai bătut acum? 


Novicele s-a simţit întărit auzind vorbele acestea; călugării însă au 
întrebat: 


- Stăpâne, pentru noi slăbiciunea de acum a acestui frate e de netăgăduit. 
Neștiut rămâne pentru noi felul în care, doar prin silințele sale, oameni și boi 
au avut apă în pustiul nisipos şi pentru ce anume a fost el ridicat în slăvi. 
Numai tu, cel care cunoşti toate, ştii aceasta; te rugăm să ne povesteşti. 


- Ascultaţi-mă atunci, fraților! a spus Binecuvântatul, iar când ei au fost 
cu mare luare-aminte, le-a arătat limpede ceea ce re-naşterea  învăluise în 
uitare. 


Demult, pe când Brahmadatta era rege în Vârânasi din Kâsi, Bodhisatta s- 
a născut într-o familie de neguțători. Atunci când a crescut mare obişnuia să 
călătorească cu cinci sute de căruţe deodată pentru a face negoț. 


S-a întâmplat ca odată să ajungă într-o pustietate lungă de şaizeci de 
poşte, cu nisipul atât de mărunt încât grăunțele lui scăpau printre degete chiar şi 
din pumnul cel mai bine strâns. De îndată ce răsărea soarele, nisipul se încingea 


atât de tare încât părea jăratec, nu nisip, şi nimeni nu mai putea păşi pe el. De 
aceea, cei care ajungeau în pustiul acela aveau mereu la ei lemne de foc, apă, 
orez, ulei şi câte şi mai câte în căruțele lor şi călătoreau doar noaptea. În zori 
făceau tabăra, punând căruțele în cerc şi ridicând un umbrar de pânză deasupra 
capetelor lor. După ce mâncau dis-de-dimineaţă, petreceau restul zilei stând la 
adăpost. Ei cinau devreme, când soarele începea să apună; apoi, după ce nisipul 
se răcorea, îşi înjugau boii la care și porneau mai departe. Să străbaţi pustiul 
5 care îi 
îndruma călăuzindu-se după stele. Astfel străbătea şi negustorul nostru acea 


acela semăna cu o călătorie pe mare, aveau chiar „un căpitan de uscat 
sălbăticie. 


Pe când mai avea vreo şapte poște de străbătut, el îşi zise în sinea lui: 
„Astă-noapte vom ieşi din pustiul acesta de nisip”. După cină a poruncit să se 
arunce lemnele şi apa, apoi a înjugat vitele la căruțe şi a pornit la drum. 
„Căpitanul de uscat” stătea întins pe spate într-un culcuş făcut în prima căruță, 
privind la stele şi îndrumându-i. Dar el era atât de ostenit, pentru că nu dormise 
de multă vreme, încât a aţipit şi nu a observat că boii au făcut un ocol, ajungând 
să meargă înapoi pe propriile urme toată noaptea. Pe când se crăpa de ziuă, 
„căpitanul” s-a trezit şi, văzând cum erau aşezate stelele pe cer, a început să 
strige: 


- Intoarceţi căruțele! Intoarceţi căruțele! 


Dar, pe când întorceau căruțele şi le puneau iar la locul lor în şir, s-a făcut 
ziuă. Oamenii au început să strige: 


- Asta-i locul unde am fost ieri! lemnele şi apa s-au dus, iar noi suntem 
pierduţi! 


Zicând acestea, au desjugat boii, au făcut tabăra, au întins umbrarul, apoi 
fiecare s-a vârât plin de deznădejde sub căruţa sa. Bodhisatta însă se gândea: 
„Dacă mă dau bătut, pierim cu toţii”. A început să cerceteze locul cât era încă 
dimineața devreme şi răcoare, mergând încolo şi încoace până a dat de o tufă de 
iarbă. „larba a putut să crească doar pentru că are apă în adânc” s-a gândit el. A 
poruncit să se aducă o sapă şi să se sape o groapă în acel loc. Au săpat şaizeci de 
coți, până când sapa a lovit o stâncă şi toţi s-au pierdut cu firea. Dar Bodhisatta 
nu se îndoia că sub piatră curgea apă; a coborât în groapă şi a stat în picioare pe 





* Termenul păli este rhălaniyamaka, din thăla- uscat Şi nivamakaz-căpitan de corabie; R. 
Chalmers îl echivalează prin „desert-pilot”. 


stâncă, apoi a îngenuncheat şi şi-a lipit o ureche de ea, ascultând. Auzind vuietul 
apei care curgea pe dedesubtul stâncii, a ieşit afară din groapă şi a spus unui 
flăcău care îl slujea: 


- Băiete, dacă tu îţi vei pierde curajul toţi vom pieri; ia-ți inima în dinți, 
coboară în groapă cu barosul ăsta şi loveşte stânca. 


Ascultând porunca stăpânului, flăcăul - plin de hotărâre, atunci când 
ceilalți îşi pierduseră nădejdea - a coborât și a lovit cu putere în stâncă. Piatra 
care zăgăzuia apa s-a făcut țăndări, iar șuvoiul a urcat în fântână cât înălțimea 
unui palmier. Toţi au băut pe săturate și s-au scăldat, apoi au cioplit osii, juguri 
şi ce le mai era de trebuinţă, au gătit orezul, l-au mâncat şi şi-au hrănit boii. 


Atunci când a apus soarele au ridicat un steag mare” lângă fântână şi au 
mers pe drumul lor, până au ajuns unde voiau. Acolo au schimbat mărfurile lor 
pe altele de două, ba chiar de patru ori mai scumpe, şi s-au întors cu câștigurile 
lor acasă, unde au trăit fiecare atât cât le-a fost ursit, iar după aceea au primit 
ceea ce au meritat, după faptele lor. Bodhisatta însuşi, după o viaţă întreagă 
petrecută făcând fapte bune şi milostenii, s-a dus să-şi primească răsplata după 
merit. 


După ce Buddha a terminat de povestit, a rostit versurile: 


Fără odihnă au săpat până-n străfunduri drumul nisipos 
Pân-au găsit, sub calea cea bătută, izvor de apă bună. 
La fel să facă înțeleptul stăruitor în străduința-i sfântă: 


Să nu-l abată truda, şovăiala până inima-i nu-şi află pacea. 


Apoi la sfârşitul învăţăturii a spus cele Patru Adevăruri, iar novicele cel 
slab de cuget a primit la încheierea rostirii lor rodul cel mai de preț, devenind 





” Pentru a arăta că este ultima fântână înainte de a intra în deşert, venind din partea opusă 
direcţiei lor de mers - v. ]. Auboyer, Viața cotidiană în India antică, p. 90. 


Arhat”. 


Magistrul a făcut la sfârșit legătura dintre cele două întâmplări şi a 
arătat Naşterea spunând: 


- Acest novice, astăzi slab de cuget, a fost atunci tânărul slujitor care 


prin stăruința sa a spart Stânca, dând apă tuturor, credincioşii care îl urmează 


ae îs - : 28 
pe Buddha au fost călătorii de atunci, iar EU însumi eram conducătorul lor. 


2 Arhat în sanscrită şi arahant în pâli desemnează ființa care a atins iluminarea. „Arhatul este 
o ființă pe deplin umană, totuşi a atins o stare transcendentală de înţelepciune şi eliberare pe 
care textele le descriu ca fiind aproape aceeaşi cu cea a lui Buddha”-G.D. Bond în EncBuddh, 
vol. 1, p. 28, s.v. arhat. Ediţia Cowell foloseşte sistematic forma intermediară „arahar”. 

% Se observă imediat că primele două jătaka sunt variante ale aceleiaşi povestiri, foarte 
probabil Vannupatha fiind mai aproape de arhetip decât Apannaka. Dezvoltarea lor este 
diferită, Vannupatha punând accentul pe înţelepciunea practică a eroului - numit de 
conveniență Bodhisatta -, în timp ce Apannaka devine o adevărată lecţie de logică aplicată, 
apropiată în spirit de „maieutica” socratică. Studiul comparat al celor două variante scoate la 
iveală modul în care a fost forțată istorisirea de bază să se potrivească cu predica. Evident că 
„tânărul negustor” -rivalul lui Bodhisatta- nu era atât de neghiob pe cât se spune: practica de 
a arunca rezervele de apă la ieşirea din pustiu era curentă. Diferenţa dintre viitorul Devadatta 
şi viitorul Buddha constă în lipsa de inventivitate, de maleabilitate a primului, care nu găseşte 
resursele intelectuale necesare pentru a se salva pe sine şi pe ai săi dintr-o situaţie-limită. 
Numărul „cinci sute” poate să fie sau să nu fie semnificativ, deoarece coincidenţa între 
numărul de discipoli rătăciți şi numărul de care pierdute, respectiv salvate, poate funcționa în 
ambele direcţii; este posibil ca numărul să se fi referit iniţial doar la numărul de vehicule. De 
altfel numărul „cinci sute” apare regulat în celelalte povestiri, ori de câte ori se doreşte 
sugerarea unei mari cantități sau a unei mulțimi de oameni. 


3. SERIVÂNIJA-JATAKA 


(Jătaka despre neguţătorul din ţara Seri) 


Această învățătură a fost rostită de Buddha pe când se afla la Săvatthi 
tot” pentru un călugăr care nu se mai străduia. 


Atunci când omul a fost adus în faţa lui de către ceilalți asceți, Magistrul 
a Spus: 


- Tu te-ai dedicat acestei învățături în care afli Calea și te bucuri de 
roadele ei, însă te laşi acum cuprins de delăsare;de aceea vei suferi amarnic 
precum negustorul <cel rău> din Seri, care a pierdut un vas din aur care 
prețuia o sută de mii de galbeni mari”. 

Atunci toţi călugării l-au rugat să le lămurească spusele acelea. 
Binecuvântatul i-a făcut să vadă limpede un lucru ascuns de re-naștere. 


Demult, acum cinci vârste ale omenirii”", Bodhisatta negustorea tingiri şi 
oale în regatul Seri - de aceea i se spunea „„Serivanul”. Împreună cu un alt 
negustor care vindea aceleași lucruri - i se spunea şi lui „Serivanul”, dar era un 
om hapsân şi lacom - a trecut râul Telavâha, intrând în cetatea Andhapura”. 
După ce au împărțit străzile cetăţii între ei, Boddhisatta s-a dus să-şi strige 
marfa în partea sa, iar celălalt în partea cealaltă a orașului. 


Acum trebuie să ştiţi că în Andhapura era o familie sărăcită. Fuseseră 
cândva mari neguţători, dar la vremea din poveste îşi pierduseră toţi fraţii şi toți 
fii, precum şi întreg avutul. Din tot neamul lor mai rămăseseră doar bunica și o 
fată, care-şi câştigau traiul muncind cu ziua. Totuşi în casă, fără de ştirea lor, 


” Asemănările sunt foarte puţine, iar de această dată novicele nu se bucură de karma faptelor 
bune dintr-o viață anterioară. Povestirea a fost aşezată aici doar pentru că -la fel cu primele 
două - are un erou din rândul comercianților, de nivel mai jos însă decât în precedentele 
istorisiri. Evident este o snoavă populară adaptată. 

3 Nikkha- o monedă de aur de valoare neprecizată, mai mare decât suvanna, altă monedă de 
aur: | nikkha= 15 suvanna. v. Rhys Davids, s.vv. nikkha, suvanna. Ambele cuvinte denumeau 
inițial obiecte din aur. 

3! Textual kappa, din sanscritul kalpa; tradus de R. Clmers și Rhys Davids drept „aeon”, dar 
mai apropiată de „vârstele omenirii” din mitologia greco-romană - „vârsta de aur”, „de 
argint”'etc. 

su Andhapura înseamnă „oraşul orbilor”. 


mai aveau vasul de aur din care obişnuia să mănânce marele neguțător, capul 
familiei. Acum talgerul zăcea uitat printre tingiri şi oale, pentru că nu-l mai 
folosise nimeni de atâta timp şi se umpluse tot de slin și murdărie, astfel că 
femeile nu ştiau că este din aur. 


Bătând partea lui de oraş, negustorul cel lacom ajunse şi la ușa femeilor şi 
striga: 


- Vând vase pentru apă! Luaţi vase pentru apă! 
Auzindu-l, fata a rugat-o pe bunica ei: 

- Mamă mare, cumpără-mi şi mie o podoabă“! 

- Draga mea suntem prea sărmane, ce am putea să-i dăm în schimb? 


- E talgerul ăsta care nu ne foloseşte, să-l dăm în schimb! 


Bătrâna chemă negustorul în casă şi îl făcu șadă, apoi îi dădu talgerul 
spunând: 


3 . A A a A, dn Ă “ 4 A ă 
- Poftim, ia asta, jupâne, şi dă-i surioarei tale“ ceva în schimb! 


Negustorul de fiare vechi a luat vasul în mâini, la tot răsucit şi, bănuind 
că e de aur, l-a zgâriat cu un ac pe spate; aşa a fost sigur că e de aur. Dar s-a 
gândit să-l aibă fără să dea nimic în schimb femeilor, aşa că a început să strige: 


- Dar ce valoare are asta? Nu face nici măcar un firfiric! Apoi a aruncat 
vasul pe jos, s-a ridicat şi s-a dus. 


Acum, cei doi negustori se înţeleseseră că după ce unul din ei a bătut 
ulițele în partea lui, celălalt poate veni în urma sa pentru a încerca să-şi vândă 
marfa, astfel că Bodhisatta a ajuns pe stradă în faţa casei femeilor şi striga: 


- De vânzare vase pentru apă! 
Incă o dată fata a rugat-o pe bunica sa, dar bătrâna a spus: 


- Draga mea, primul negustor a aruncat vasul pe podea, apoi a fugit 
mâncând pământul; ce-i putem da acestuia? 





* Textul original are un joc de cuvinte: mani= nestemată, obiect de podoabă / manika =vas 
pentru apă. Negustorul strigă „manike ganhata”, iar nepoata spune  „ekamh pilandhanah 
ganhă”, echivalând manika cu pilandhana =obiect de podoabă. 

“ E vorba de nepoată. 


- Bunico dragă, primul era un om crâncen, care vorbea cu asprime, în 
vreme ce acesta pare de treabă şi vorbeşte cu blândeţe; se prea poate să îl ia! 


- Atunci cheamă-l înăuntru. 


Aşa că Bodhisatta a intrat în casă, l-au așezat pe un scaun şi i-au pus în 
mâini vasul. Văzând că era din aur el le-a spus: 


- Măicuţă, talgerul acesta prețuieşte o sută de mii de galbeni - eu nu am 
atâta bănet la mine. 


- Prietene, primul negustor care a trecut pe aici spunea că nu face nici 
măcar un firfiric, l-a aruncat pe jos şi dus a fost. Sigur că doar bunătatea ta l-a 
preschimbat în aur! Ia-l, dă-ne ceva pentru el şi mergi în pace. 


Bodhisatta avea cu el pe atunci cinci sute de galbeni şi marfă care preţuia 
tot atât; el le-a dat toate acestea, spunându-le: 


- Îngăduiţi-mi să păstrez cântarul, desaga şi opt bănuţi”. 


A luat aceste lucruri cu voia lor şi fugi în goana mare până la râu, unde 
plăti cu cei opt bănuţi un luntraș și sări în barcă. 


Peste puţin negustorul cel hapsân s-a întors şi le-a cerut să scoată talgerul, 
zicând că le va da câte ceva în schimbul lui. Dar bătrâna a ieșit şi l-a certat: 


- "Te-ai prefăcut că talgerul nostru de aur - care preţuiește o sută de mii de 
galbeni mari - nu face nici măcar un firfiric! Dar a venit pe aici un negustor 
cinstit - stăpânul tău, cred - care ne-a dat o mie de galbeni pentru el şi a luat 
vasul cu el! 


Negustorul a strigat: 
- Mi-a furat vasul de o sută de mii de galbeni, m-a jefuit la drumul mare! 


Atunci l-a cuprins o amărăciune fără seamăn, mintea i s-a tulburat şi şi-a 
pierdut cumpătul. A aruncat tot ce avea în fața uşii casei femeilor și s-a 
dezbrăcat de toate hainele de pe el. Apoi, făcându-şi bâtă din cumpăna 
cântarului, a pornit pe urmele lui Bodhisattva până la malul râului. Văzâdu-l că 
trece apa, zgârcitul a început să strige luntrașului să se întoarcă, dar Bodhisatta 
i-a cerut să nu o facă. 





Sa kahăpana-una dintre cele mai mici monede indiene: „8 kahăpana <este> considerată în 
societate a fi aproape suma cea mai mică <posibilă>” Rhys Davids s.v. kahâpana. 


Pe când îl privea pe Bodhisatta cum se depărtează din ce în ce mai mult, 
celălat negustor a fost copleşit de o supărare fără seamăn: sângele i-a țâşnit din 
buze, inima i s-a încins, apoi a crăpat ca mâlul dintr-un iaz când îl usucă 
soarele. A pierit atunci şi acolo din cauza urii lui față de Bodhisatta. 


(A fost prima dată când Devadatta a prins pică pe Bodhisatta.) 


După o viață petrecută în milostenii şi fapte bune, Bodhisatta a părăsit 
această lume pentru a fi răsplătit după faptele sale. 


Atunci când Buddha a terminat această învăţătură, el, A-toate-știutorul, a 
spus această strofă: 


De șovăi în credinţa ta de azi și nu poţi 
S-atingi nicicum ținta de-aceasta hotărâtă, 
Vei plânge-amar, ca Serivanul din poveste, 
Prostia ta, ca și comoara-n veci pierdută. 


După ce a spus învăţătura în felul care duce la starea de Arhat, 
Magistrul a rostit cele Patru Adevăruri, iar la capătul rostirii lor, fratele cel 
slab de cuget a cules rodul cel mai de preț, devenind Arhat. 


Apoi Magistrul a făcut legătura între istorisiri arătând în încheiere 
Nașterea: 


- Devadatta era în acele zile negustorul cel nebun, iar EU însumi eram 
negustorul cel bun și înțelept. 


4. CULLAKASEȚȚHI-JATAKA 


(Jătaka despre Micul Vistiernic) 


Această istorisire a fost povestită de către Magistru, pe când locuia lângă 
Răjagaha, în crângul de mango al lui Jivaka*, despre cel numit 
Cullapanthaka-Micul Pribeag. Aici trebuie să spunem câte ceva despre 
nașterea Micului Pribeag. 


Se povestește că fata unui negustor bogat din Răjagaha s-a coborât într- 
atât încât a iubit un rob. Temându-se ca lucrul acesta să nu iasă la iveală, ea a 
spus sclavului: 


- Nu putem trăi aici: dacă află mama şi tata ce păcat am făcut, ne 
sfârtecă în bucăţi pe amândoi. Să fugim şi să trăim undeva, cât mai departe! 


Au luat doar lucrurile pe care le puteau duce în mâini și s-au strecurat 
afară, pe uşa abia întredeschisă, fără să le pese încotro merg, căutându-și un 
adăpost cât mai departe de neamurile <fetei>. 


Au ajuns într-un loc unde s-au aşezat, trăind un timp împreună, iar 
femeia a rămas grea. Atunci când se apropia sorocul să nască, ea i-a spus 
bărbatului: 


- Dacă mă apucă durerile facerii departe de ai mei ne va fi foarte greu, 
hai să mergem acasă! 


EI a zis întâi că „plecăm astăzi”, apoi „pornim mâine” şi lăsa să se 
scurgă zilele una după alta. Până la urmă femeia s-a gândit: „Nebunul ăsta ştie 
ce jignire a adus și nu îndrăzneşte să plece. Părinţii sunt însă cei mai buni 
prieteni ai noștri; fie că el vine sau nu cu mine, eu trebuie să plec”. 


Așa că, pe când bărbatul nu era acasă, ea a orânduit gospodăria și porni 
la drum, spunând numai unei vecine încotro pleacă. Atunci când s-a întors, 
bărbatul nu îşi mai găsi nevasta; aflând însă din spusele vecinilor că aceasta 
pornise spre căminul părintesc, o luă în grabă pe urma ei, ajungând-o chiar 
când începeau durerile nașterii. 





3% Nota 2 la p. 14, a lui R. Chalmers: ,, Jivaka - un proeminent adept mirean al lui Buddha - 
era medicul regelui Seniya Bimbisâra din Magadha”. 


- Ce se întâmplă, draga mea? 
- Tocmai am născut un băiat, bărbate. 
- Acum ce e de făcut? a întrebat el. 


- S-a întâmplat lucrul pentru care noi ne duceam acasă - ce rost ar mai 
avea să mergem mai departe? Trebuie să ne oprim ! 


Amândoi au socotit că nu era bine să meargă mai departe și s-au întors 
la căminul lor. Pentru că se născuse pe drum, au pus copilului numele 
„Pribeagul”. 


Peste puţină vreme femeia aștepta din nou un copil, iar lucrurile s-au 
întâmplat aidoma ca prima dată. Pentru că şi pruncul acesta se născuse pe 
drumuri, l-au numit şi pe el „Pribeagul” dar, ca să-i poată deosebi, fratele cel 
mare a fost numit de-acum Măhapanthaka-Marele Pribeag, iar prâslea 
Cullapanthaka-Micul Pribeag. 


Pe când trăiau ei acolo, fiul lor <cel mare> îi auzea pe ceilalți copii 
vorbind de unchii, bunicii și bunicele lor, așa că a întrebat-o pe mama sa dacă 
nu avea și el neamuri, la fel cu ceilalți băieţi. 


- Ba da dragul meu, doar că ei nu locuiesc aici. Bunicul tău e un 
negustor foarte bogat din cetatea Răjagaha- i-a răspuns mama. 


- De ce nu ne ducem acolo, mamă ? 


Ea i-a arătat de ce stăteau departe de rude, dar cum copiii vorbeau fără 
încetare de neamurile lor, până la urmă i-a spus soțului său: 


- Copiii mă bat la cap tot timpul; crezi că părinţii mei ne vor mânca de 
vii de cum ne vor vedea ?Hai să ducem copiii să vadă familia bunicului lor! 


- Bine, nu am nimic împotrivă, dar nu pot să dau ochii cu părinţii tăi! 


- Prea bine, fie cum vrei tu, atâta vreme cât copiii vor ajunge să 
cunoască familia bunicului lor - s-a învoit ea. 


Zis şi făcut: cei doi și-au luat copiii şi, în răstimpul cuvenit, au ajuns la 
Răjagaha, unde au tras la un han de lângă poarta cetății. Femeia a făcut 
cunoscută părinţilor sosirea lor împreună cu copiii. Aceştia au răspuns însă 
astfel: 


„E foarte adevărat că este neobişnuit să fii lipsit de urmași, în afara 
cazului că laşi în urmă lumea pentru a ajunge la starea de arhat. Dar vina celor 
doi este atât de mare încât nu pot apărea în faţa noastră. lată o sumă de bani 
cu care să se ducă să trăiască unde vor, pot însă trimite copiii aici”. 


Fiica neguţătorului a luat banii şi a trimis băieţii cu cei ce aduseseră 
mesajul. 


Astfel copiii au crescut în casa bunicului lor. Micul Pribeag era încă la o 
vârstă fragedă, pe când Marele Pribeag își însoțea bunicul atunci când acesta 
se ducea să îl asculte pe Buddha predicând Adevărul. Tot auzindu-l rostit de 
buzele Magistrului, flăcăul începuse să dorească în inima sa să lase lumea 
pentru viața de călugăr. El i-a spus bunicului: 


- Cu îngăduința domniei tale aș dori să devin frate între călugări. 


- Ce aud? a răspuns bătrânul. Nimic pe lume nu m-ar bucura mai mult 
decât dacă ai intra în rândul fraţilor! fii călugăr, dacă te simţi în stare! 


Bunicul l-a dus în fața Magistrului. Acesta a spus: 
- Ei bine, neguțătorule, ţi-ai adus băiatul cu tine? 
- Da, acesta este nepotul meu care vrea să se alăture călugărilor tăi. 


Atunci Magistrul trimise după unul dintre călugării cerşetori și îi spuse 
să îl primească pe băiat ca novice. Cerșetorul a rostit împreună cu acesta 
cuvintele despre trupul pieritor și l-a primit ca novice. După ce flăcăul a învățat 
multe cuvinte rostite de Buddha şi după ce a ajuns la vârsta potrivită, a fost 
primit printre călugării deplini. S-a străduit neîncetat până a ajuns la starea de 
arhat. Pe când își petrecea zilele bucurându-se de vederea esenței lucrurilor și 
de cea a Căilor, s-a întrebat dacă nu ar putea împărtăşi această bucurie şi cu 
fratele său, Micul Pribeag. S-a dus așadar la bunicul său, neguțătorul, căruia i- 
a spus: 


- Mărite neguţător aş vrea să-l primesc pe Micul Pribeag drept novice în 
ordin. 


- Fie după voia ta, preacuvioase, i-a răspuns neguţătorul. 


Atunci fratele cel mare l-a primit ca ucenic pe Micul Pribeag şi l-a 
învăţat cele zece reguli ale moralei buddhiste”, însă Micul Pribeag s-a dovedit 
a fi greu de cap. După patru luni de învățătură nu a fost în stare să țină minte 
nici măcar o strofă simplă, cum ar fi 


Priviţi slava lui Buddha - e asemenea 
Unui lotus înmiresmat înflorit deplin 
În zorii zilei, pe când Soarele urcă 

Pe bolta cerului, luminând pământul. 


Această încetineală a minţii avea următoarea pricină: pe când Buddha 
era Kassapa, Micul Pribeag învăţa împreună cu alți călugări; <în acel timp> el 
a râs de un frate mai greu de cap care învăţa ceva pe de rost. Din cauza 
batjocurii, călugărul nu a putut nici Să înveţe, nici să rostească acel crâmpei de 
învățătură. Drept urmare, Micul Pribeag era acum și el un prostănac: fiecare 
rând învăţat îl ştergea din minte pe cel dinainte. După scurgerea a patru luni el 
se chinuia cu aceeași strofă simplă. Fratele mai mare i-a spus: 


- Panthaka, tu nu poți stăpâni această învăţătură! In patru luni nu ai 
putut învăța o strofă simplă! De-acum ce nădejde mai ai să ajungi la țelul cel 
mai înalt? Pleacă din mănăstire! 


Deşi fusese gonit de fratele său, Micul Pribeag nu voia să plece pentru a 
fi din nou mirean în lume. 


Pe vremea aceea Măâhapanthaka era economul călugărilor. Jivaka 
Komărabhacca“5, venind în crângul său de mango cu multe daruri de miruri și 
de flori pentru Magistru, i le-a dat și a ascultat o învăţătură a acestuia; apoi s-a 
ridicat, s-a plecat în fața lui Buddha, apoi s-a dus la Marele Pribeag și l-a 
întrebat: 


37 Robert Chalmers traduce dasa sila prin „the Ten Commandments”= Cele Zece Porunci, 
sintagmă care poate produce confuzii cu Decalogul biblic. După dicţionarul Rhys Davids s.v. 
sila punctul 2, este vorba de un cod moral „de bună purtare”, nu de porunci -Rhys Davids 
insistă chiar asupra acestui fapt. Setul de recomandări cere reținerea de la : 1. uciderea 
oricărei fiinţe; 2. a lua ceva care nu îţi este dat ( un înţeles diferit față de furat - n. trad.); 3. 
adulter; 4. a spune minciuni; 5. a calomnia; 6. a vorbi aspru sau nerespectuos cu cineva; 7. 
vorbirea uşuratică sau fără rost; 8. a jindui la ceva care aparţine altuia; 9. a fi răuvoitor; 10. a 
împărtăşi păreri eretice. 

“5 Komărabhacca=medicul copiilor, pediatrul. 


- Preacuvioase, câți călugări sunt aici, împreună cu Magistrul? 
- Doar cinci sute. 


- Veţi binevoi să-i aduceți mâine pe cei cinci sute, în frunte cu Buddha, la 
mine acasă pentru a mânca împreună ? 


- Frate mirean, unul dintre ei, numit Cullapantaka, e un prostovan și nu 
înaintează de loc în învățătură, a spus Marele Pribeag, dar primesc invitația 
pentru toți ceilalți. 


Micul Pribeag auzi aceste cuvinte şi îşi zise: „Primind invitaţia, fratele 
meu a făcut-o în așa fel încât să mă lase deoparte; asta arată că nu mai ţine 
câtuși de puţin la mine. Dar ce am eu cu credința aceasta? Mă întorc în lume 
printre mireni, ducându-mi viaţa făcând milostenii și fapte bune! ”. A doua zi de 
dimineaţă el a plecat, pentru a redeveni mirean. 


Dar, în zori de zi, pe când privea întreaga lume, Magistrul a înţeles ce 
avea să se întâmple. Pornind şi mai devreme, el a așteptat lângă portic, în calea 
Micului Pribeag. Atunci când a ieșit din casă, acesta l-a văzut pe Magistru şi 
s-a dus să-l salute. 


- Încotro ai pornit-o atât de devreme, Micule Pribeag? 


- Fratele meu m-a alungat dintre călugări, aşa că mă duc unde voi vedea 
cu ochii! 


- Dar Micule Pribeag, juruința ai depus-o în fața mea! Dacă fratele tău 
te-a izgonit, de ce nu ai venit la mine? Ce trebuinţă ai tu de viaţa de mirean? 
Mai bine rămâi pe lângă mine! 


Zicând acestea, Magistrul l-a luat cu el până la uşa iatacului său 
înmiresmat, spunându-i să şadă acolo. Apoi, făcând să apară ca prin minune o 
năframă neîntinată, i-a spus: 


- Intoarce-te cu Jaţa spre răsărit, șterge-te şi rostește: îndepărtează 
întinarea, îndepărtează întinarea! 


La vremea potrivită Magistrul şi călugării s-au dus acasă la Jivaka, iar 
Buddha s-a așezat în jilțul care fusese pregătit pentru el. 


In vremea asta, Micul Pribeag privea neclintit spre soare, ștergându-se 
cu năframa și spunând fără încetare: „îndepărtează întinarea, îndepărtează 


întinarea! ”. Pe când o frământa în mâini, pânza se umpluse de necurăţenie; el 
s-a gândit : „Până acum a fost fără pată; firea mea a făcut-o să-şi schimbe 
starea ei dintâi şi să se murdărească. E adevărat aşadar că tot ce e compus nu 
poate fi veşnic.” Pe când înţelegea <de unde vin> moartea și pieirea, el a 
dobândit iluminarea unui arhat. Atunci, Magistrul i-a trimis o apariție leită la 
chip cu sine care l-a îndemnat astfel: 


- Nu te tulbura Micule Pribeag - e doar o cârpă murdară și pătată de 
necurățenii! Adânc în tine zac ascunse Dorinţele și multe alte lucruri rele - pe 
acelea trebuie să le cureți! 


Apariția a rostit aceste strofe: 


Nu murdăria e-ntinarea cea adevărată: 
Noi numim murdară Dorinţa neînfrânată - 
Frate, acela care din pieptul lui o smulge 


Urmează-n viaţă calea fără de prihană. 


Nu murdăria e-ntinarea cea adevărată: 
Noi numim murdară Mânia neînfrânată - 
Frate, acela care din pieptul lui o smulge 


Urmează-n viaţă calea fără de prihană. 


Nu murdăria e-ntinarea cea adevărată: 
Noi numim murdară Nebuna Nălucire - 
Frate, acela care din pieptul lui o smulge 


Urmează-n viaţă calea fără de prihană. 


Ascultând versurile, Micul Pribeag a atins <deplin> starea de arhat... 
prin care a dobândit stăpânirea tuturor învățăturilor sfinte. 


Se spune că în altă viaţă el fusese un rege, iar pe când conducea o 
procesiune împrejurul cetăţii de scaun își Ştersese sudoarea de pe frunte cu o 
bucată de pânză curată. Văzând că aceasta s-a pătat, el a cugetat:,, Trupul meu 
a distrus neprihănirea cea dintru început a năframei; într-adevăr, lucrurile 
compuse sunt pieritoare!” Astfel el a înţeles ideea de vremelnicie, iar de aici 
s-a făcut că mântuirea i-a venit din îndepărtarea necurăţiei. 


In vremea asta, Jivaka Komărabhacca voia să toarne pe mâinile 

: 4 200 La ti : : 
Magistrului Apa Darului , însă acesta a acoperit vasul cu palma şi l-a 
întrebat: 


- Oare nu au mai rămas călugări în Mănăstire, o, Jivaka ? 

Marele Pribeag a spus atunci: 

- Nu mai este niciun călugăr în mănăstire, cuvioase stăpâne! 

- Ba mai Sunt, Jivaka! A stăruit Magistrul. 

Jivaka a strigat un slujitor: 

- Tu de colo! Du-te să vezi dacă mai sunt sau nu alți frați în mănăstire! 


În clipa aceea, Micul Pribeag a simţit că fratele său spunea că nu mai 
sunt călugări în mănăstire și s-a hotărât să-i arate că mai sunt, aşa că a umplut 
crângul de mango cu o mare mulțime de fraţi. Unii coseau veşminte, alții le 
vopseau, în vreme ce alții spuneau versete sfinte. Erau o mie și niciunul nu 
semăna cu ceilalţi. Văzând atâta mulțime de oameni, slujitorul s-a întors şi le-a 
spus că tot crângul e plin de călugări. Până una-alta 


Pribeagul care pe sine însuși o mie s-a făcut 
Stătea, așteptând poftirea, în crângul cel plăcut . 
Atunci Buddha i-a spus slujitorului: 


- Acum du-te înapoi și spune: „Magistrul m-a trimis după cel numit 
Micul Pribeag!” 





“9 Atunci când cineva făcea altcuiva un dar - aici e vorba de mâncarea oferită călugărilor - 
turna apă peste mâinile celui care primea dania. După n.2 de la p. 17 a lui Robert Chalmers. 


Dar atunci când omul și-a rostit solia, o mie de călugări i-au răspuns: 
„Eu sunt Micul Pribeag! Eu sunt Micul Pribeag!” 


Slujitorul s-a întors şi a povestit: 
- Stăpâne, toți zic că sunt Micul Pribeag! 


- Ei bine, du-te înapoi şi ia-l de mână pe primul care va răspunde că el e 
Micul Pribeag, iar ceilalți vor dispărea - a spus Magistrul. 


Slujitorul a făcut după cum i se spusese; cei o mie de călugări s-au făcut 
nevăzuţi, iar prâslea a venit cu omul. 


Atunci când prânzul a luat sfârşit Buddha a spus: 
- Jivaka, ia strachina Micului Pribeag; el va rosti cuvântul de mulțumire! 
Jivaka a făcut precum i se ceruse. 


Atunci, ca un leu tânăr care strigă, Micul Pribeag a strâns întreg miezul 
învățăturilor în cuvântul său de mulțumire. La urmă Buddha s-a ridicat din jilț 
și a plecat împreună cu toţi călugării. Atunci când au ajuns la mănăstire a 
hotărât lucrul pe care îl avea de făcut fiecare, le-a ţinut o predică și le-a dat o 
învățătură la care să chibzuiască... 


Binecuvântatul, ştiind prea bine ce se vorbea în Sala Adevărului, a 
socotit potrivit să meargă și el acolo... 


De îndată ce el a intrat în sală, călugării au tăcut; privind în jur cu 
blândeţe, Magistrul își spuse în sinea lui: „Sunt fără cusur - niciunul nu își 
mișcă o mână sau un picior cum nu se cuvine; nu scot niciun sunet, nu tușesc, 
nu strănută... Niciunul nu îndrăzneşte să vorbească înainte de mine, chiar dacă 
eu aș tăcea întreaga mea viaţă. Dar se cuvine să încep eu și să deschid 

discuția”... 


- Despre ce vorbeaţi și de ce aţi tăcut? 


- Noi cei de faţă nu vorbeam în van, ci rosteam cuvinte de laudă despre 
domnia voastră. 


Apoi au repetat cuvânt cu cuvânt ce spuseseră înainte. Magistrul le-a 
răspuns: 


ii Pasajele omise conțin doar laude stereotipe la adresa lui Buddha. 


- Frați călugări, Micul Pribeag a ajuns să făptuiască lucruri mari întru 
credință cu ajutorul meu; în vremi de mult trecute el a ajuns la mari bogății, 
dar tot cu ajutorul meu. 


Atunci călugării l-au rugat să le spună cum s-a întâmplat acest lucru, iar 

el le-a dezvăluit ceea ce nașterile în alte vieţi le-au ascuns <cunoașterii lor>. 


Odată, pe când Brahmadatta domnea în cetatea Vărânasi din ținutul Kâsi, 
Bodhisatta s-a născut în familia Vistiernicului, fiind numit de aceea 
Cullakaseţțhi, adică Micul Vistiernic. Era un om înțelept şi dibaci, care 
înţelegea semnele și prevestirile. Într-o zi, pe când se ducea să-l slujească pe 
rege, a văzut un şoarece mort pe drum; ținând seamă de poziţia stelelor în acea 
clipă, el a spus <cu glas tare>: 


- Orice tânăr cumsecade şi cu capul pe umeri ar putea să înceapă un negoţ 
şi să ţină o soţie dacă ia acest şoarece. 


Vorbele lui au fost auzite de un tânăr dintr-o familie bună, dar sărăcită; el 
şi-a zis în sinea lui: „Omul acesta are întotdeauna un temei pentru ceea ce 


*1 Această introducere are o lungime neobișnuită prin comparaţie cu jâtaka propriu-zisă; în 
ediția E. B. Cowell introducerea are mai mult de patru pagini față de două pentru jătaka. 
Desfășurarea narativă face din povestirea cadru o jătaka adevărată. Sunt două planuri care 
trebuie avute în vedere. Unul, să-l numim doctrinar, este reprezentat de problema inerentă 
oricărei teologii: care formă de cunoaștere este mai importantă, cea obţinută prin strădanie 
proprie sau cea care vine din revelaţia divină? Orice răspuns este primejdios pentru că poate 
duce la schismă. Să se observe că faţă de povestirile 1 şi 3, cei doi protagonişti nu sunt 
personaje antagonice, ci complementare. Al doilea plan, mult mai interesant din punct de 
vedere istoric şi social, este reprezentat chiar de istoria familiei celor doi „Pribegi”. Părinţii 
lor fac parte din straturi sociale complet diferite - mama este o vaisya, membră a castei a 
treia, tatăl doar un sclav, aşadar fără castă şi fără gintă. Relaţia lor este de fapt bazată pe o 
răpire consimțţită, o căsătorie zisă „a gandharva-şilor”, dar care e invalidată tocmai de 
diferenţa de castă. Fiii născuţi sunt în afara societăţii - nu au nici castă, nici gintă - de aici 
preocuparea lor de a-şi găsi rudele. Bunicul îi acceptă doar pentru că în lipsa unor 
descendenți masculini nu se pot împlini datinile cuvenite față de strămoşi, iar ginta se stinge; 
tradițional, nepoţii de fiică puteau fi adoptați de tatăl acesteia. Situaţia lor socială însă nu se 
îmbunătăţise cu mult, erau la marginea familiei, fără să aibă şanse la respectul celorlalți. De 
aceea, încadrarea în rândul clerului buddhist reprezenta singura formă de afirmare în grupul 
din care făceau parte, deoarece membrii acestuia erau adepți laici ai credinței. Dintre cei doi 
frați doar cel mic are o biografie mitică a vieților succesive: călugăr încă din vremuri 
imemoriale a încălcat a șasea regulă de comportament, ironizând un coleg de învăţătură, apoi 
a renăscut ca rege care are o revelație, ulterior a fost nobil scăpătat ajutat de Bodhisatta, iar în 
cele din urmă fiu de sclav ajuns călugăr iluminat. 


spune”. Aşa că a luat șoarecele şi l-a vândut într-o cârciumă ca hrană pentru 

pisica proprietarului tavernei, luând pe el un firfiric “. De acel bănuţ a cumpărat 


melasă, apoi a umplut un urcior cu apă. A ieşit în calea culegătorilor de flori 
care veneau de la pădure și a dat fiecăruia un pic de melasă şi o gură de apă, 
într-o jumătate de nucă de cocos; la rândul lor, florarii i-au dăruit fiecare câte un 
mănunchi de flori. Cu banii de pe flori, tânărul s-a întors a doua zi cu mai multă 
melasă şi un urcior de apă. Într-acea zi culegătorii de flori i-au dăruit tije care 
mai aveau pe ele jumătate din boboci; așa s-a făcut că, în scurtă vreme tânărul 
nostru a strâns opt kahâpana. 


A venit apoi o zi ploioasă şi cu vânt puternic. Furtuna a rupt o mulţime de 
crengi uscate, ramuri şi frunze din parcul cel frumos al regelui, iar grădinarul nu 
prididea să le curețe. Atunci s-a ivit tânărul nostru, care 1-a spus: 


- Dacă îmi dai mie vreascurile, le duc de aici! 
- la-le prietene, s-a învoit grădinarul. 


Vrednicul învățăcel al Micului Vistiernic s-a dus atunci la băieţii care 
jucau ţintar“ în apropiere; momindu-i cu zaharicale, i-a făcut să strângă fiecare 
surcică şi frunză de acolo şi să le ducă la intrarea parcului. Dar, ca un făcut, 
tocmai atunci olarul regelui avea nevoie de lemne pentru cuptoarele de ars oale; 
văzând grămada de uscături a cumpărat pe dată totul. Asta i-a adus încă 
şaisprezece kahăpana tânărului învățăcel al lui Cullakaseţţhi. 


Acum, pentru că avea douzeci şi patru de bani de aramă, tânărului i-a 
încolțit în minte un plan. 


S-a dus la poarta cetăţii cu un chiup mare cu apă și a dat de băut la cinci 
sute de cosaşi; aceştia i-au spus: 


- Prietene ne-ai fost de mare ajutor! Ce putem face pentru tine? 


- Vă voi spune atunci când voi avea nevoie de voi! 


“2 Textual kăkanikă; probabil cea mai mică monedă în circulație, după Rhys Davids s.v. 
valora 1/8 din kahăpana. Poate că valoarea ei era chiar mai mică, de doar 1/16 din aceasta, 
deoarece - în ordine descendentă - între kahăpana şi kăkanikă existau alte trei monede, 
fiecare având jumătate din valoarea precedentei, iar după kâkanikă următoarea valoare este 
„degeaba”. 

% Textual phănita, un subprodus de zahăr - suc de trestie, zahăr nerafinat, melasă. 

“ Textual jucau ke/imandala, un joc în care se foloseau o tablă rotundă și zaruri. Traducerea 
lui R. Chalmers redă textul în vorbire indirectă. 


EI se împrietenise cu doi negustori; unul dintre ei făcea negoţ pe uscat, iar 
celălalt pe mare. Primul i-a dat de veste: 


- Mâine va veni un geambaş care are cinci sute de cai de vânzare! 
Aflând aceasta, tânărul a spus cosașşilor: 


- Vreau ca fiecare dintre voi să-mi dea astăzi câte o legătură de iarbă, iar 
mâine să nu începeţi să vindeţi fânul vostru până nu termin eu de vândut! 


- Ne-am înţeles, au răspuns cosaşii şi i-au adus acasă cinci sute de legături 
de fân. 


Pentru că nu găsea iarbă nicăieri, negustorul de cai i-a dat o mie de 
monede. 


După câteva zile, negustorul care făcea comerţ pe mare i-a dat de ştire că 
în port” tocmai sosise o corabie mare, astfel că tânărul născoci pe dată altceva. 
A închiriat cu opt kahăpana o trăsură arătoasă şi s-a coborât cu fală în port. A 
cumpărat corabia toată pe cuvânt şi şi-a lăsat ca zălog inelul cu pecete, apoi a 
ridicat un cort semeţ şi s-a aşezat într-însul. 


- Atunci când vor veni neguţătorii, trei aprozi să îi vestească rând pe 
rând, înainte să ajungă în faţa mea - le-a poruncit el slujitorilor săi. 


Auzind vestea că în port a sosit o corabie, cam o sută de negustori s-au 
coborât din cetate pentru a cumpăra încărcătura, dar li s-a spus că nu pot să o 
aibă, pentru că un mare neguţător plătise deja o arvună pentru toată marfa. N-au 
avut ce face și s-au dus la tânărul nostru, iar slujitorii îi anunțau prin trei 
vestitori, după cum li se poruncise dinainte. Fiecare dintre cei o sută i-a plătit 
mai întâi o mie de monede pentru a cumpăra o părticică din corabie, apoi încă o 
mie pentru ca tânărul să le vândă partea lui cu totul; aşa s-a făcut că învățăcelul 
Micului Vistiernic s-a întors la Vărânasi cu două sute de mii de monede. Mânat 
de recunoştinţă, a luat o sută de mii dintre ele şi s-a dus la Cullakaseţţhi. Acesta 
l-a întrebat: 


- Dar cum ai ajuns să ai atâta bogăţie? 





“* Varânasi este port fluvial pe Gange, dar tonajul destul de mic al navelor maritime antice le 
permitea acestora să urce în amonte pe râu. Rhys Davids observă (p. 170,2) că în cele ce 
urmează există o neconcordanţă -tânărul nu putea să aibă în final decât 100.000 de monede, 
deoarece trebuia să scadă valoarea mărfurilor. 


- Doar în patru luni, pentru că ţi-am urmat povaţa! a răspuns tânărul, care 
i-a istorisit totul, începând cu șoarecele mort. Ascultându-l, vistiernicul regelui 
s-a gândit: „Trebuie să am grijă ca nimeni altcineva să nu pună mâna pe un 
tânăr atât de înzestrat!” Aşa că l-a însurat cu o fată de-a lui, care era la vârsta 
măritişului, apoi i-a dat în grijă toată averea familiei; când Micul Vistiernic a 
murit, tânărul a ajuns vistiernicul acelei cetăţi, iar Bodhisatta a părăsit această 
lume pentru a fi răsplătit după faptele sale. 


Sfârşindu-și învăţătura, A-toate-ştiutorul Buddha a rostit versurile: 


Pornind umil, cu bani puțini, deşteptul strânge mari averi - 


De ştii să sufli-ntrânsa, scânteia va naşte vâlvătăi! 


A mai adăugat apoi: 


- Să ştiţi că Micul Pribeag a ajuns la atâta spor întru credinţă cu ajutorul 
meu, la fel cum altă dată îşi sporise avutul tot cu ajutorul meu! 


Ajungând la capătul didahiei, Magistrul a făcut legătura între cele două 
povestiri, arătând Naşterea în cuvintele de încheiere: 


- În acele zile de demult, Cullapantaka era învățăcelul Micului Vistiernic, 
iar EU însumi eram Vistiernicul Regal numit Cullakasetţhi! 


5. TANDULANALI-JATAKA 


(Jătaka despre măsura de orez) 


Această poveste a fost spusă de către Magistru pe când se afla la 
Jetavana despre călugărul numit Udăyi Nătărăul““. 


Pe vremea aceea venerabilul Dabba din Mallă“'era chelarul mănăstirii şi 
împărțea merindele. Se întâmpla ca uneori, în zorii zilei, Dabba să aibă de 
împărţit orez foarte bun, alteori Udăyi primea orez de rând. Atunci când primea 
orez prost începea să facă mare tulburare strigând: 


- Oare numai Dabba știe să împartă porţiile? Noi nu ne pricepem? 
Așa că, într-o zi, i-au dat coșul cu merinde şi i-au zis: 
- Ei, uite! Imparte tu astăzi rațiile! 


De atunci înainte  Udăyi era cel care împărțea proviziile; numai că 
habar n-avea care orez era bun şi care era prost, nu ştia rangul'5 călugărilor 
şi ce fel de boabe se cuvenea să primească fiecare, iar atunci când socotea câţi 
erau din fiecare cin nu se putea descurca. I-a dat prin cap să tragă câte o linie 
pe pământ sau pe pereți pe lângă fiecare grup, ca să știe câţi sunt; a doua zi 
însă - pentru că unii fraţi plecaseră cu treburi - erau mai mulți într-o parte şi 
mai puţini în alta. Udăyi nu a vrut să ştie de asta, împărțind după liniile lui 
vechi. Atunci călugării i-au spus: 


sp Personajul apare în mai multe jâtaka; pentru a fi diferențiat de omonimii onorabili este 
numit de obicei Lăludâyi sau Lâludăyi Thera - Udâyi Nătărăul sau Bătrânul Udâyi Nătărăul, 
v. DPPN, vol. 2, pp. 776-778. Deşi era unul din „bătrânii comunităţii” era renumit pentru 
gafele sale. Numele Udâyi nu este explicat, dar ar putea proveni din ud-ăyă=fără noroc, 
ăyă?=zar norocos fiind propus în dicționarul Rhys Davids ca feminin de la ăya-venit, ây7 
putând fi o formă paralelă. Forma cu -1 apare însă doar în DPPN, în timp ce ediţia lui Viggo 
Fausbgll are constant forma Udâyi; în traducerea lui Rhys Davids numele este Udăâyin. 

*7 Stat din India antică; s-a împărțit în două regiuni cu capitalele Pâvă şi Kusinără. Ultima 
predică a lui Buddha a fost ținută în Pâvă, apoi a mers la Kusinără unde a murit; locuitorii 
din cele două oraşe au ars trupul lui, fiecare localitate păstrând relicve. Statele Mallă nu erau 
conduse de regi, ci de demnitari, v. DPPN, vol. 2, pp. 453-454, s.v. Mallă. 

“5 Brau novici, călugări şi rhera-venerabili. 


- Prietene, aici împarţi prea mult, iar dincolo prea puţin! Orezul bun 
ajunge la cutare călugări, iar cel slab la restul! 


- Dacă semnul e unde trebuie, de ce te vâri aici? De ce ar trebui să te 
cred pe tine? Eu am încredere doar în linia trasă de mine! 


Atunci băieţii și novicii l-au gonit de la cămări strigându-i: 


- Nătărăule Udăyi, atunci când împarţi tu porțiile călugării nu primesc 
ceea ce li se cuvine! Pleacă de aici, nepriceputule! 


Așa că s-a făcut zarvă mare, iar Magistrul i-a spus lui Ananda: 


- Ananda, ce gălăgie se aude dinspre cămări! Ştii ce se întâmplă? 
Ananda i-a istorisit totul. 


- O, Ananda! Asta nu e prima dată când , din pricina prostiei lui, Udăyi 
îi lipsește pe alții de dreptul lor - a făcut-o şi în vremea de demult! 


Ananda a întrebat ce s-a întâmplat cândva, iar Buddha i-a dezvăluit ceea 
ce se uitase din cauza re-nașterii. 


Odată, demult, regele Brahmadatta domnea în cetatea Vârănasi din ținutul 
Kâsi. Pe atunci Bodhisatta era cel care preţuia toate lucrurile pentru rege, fie că 
era vorba de cai sau de elefanți, de nestemate sau de aur, întotdeauna plătind 
prețul cuvenit odată ce îl hotărâse. Numai că regele era lacom,iar lăcomia îi 
şopti la ureche: „Preţuitorul ăsta îmi va sărăci vistieria cu felul său de a face 
prețurile; trebuie să găsesc pe altcineva!” Așa că a deschis fereastra şi s-a uitat 
în curtea palatului; tocmai trecea pe acolo un ins neghiob şi lacom, iar 
Brahmadatta l-a socotit potrivit pentru slujbă. A poruncit să fie adus omul în 
faţa sa şi I-a întrebat: 


- ZI, te ştii în stare să faci prețuirea lucrurilor pentru mine? 
- Sunt în stare, luminăţia ta! a răspuns omul. 


Aşa că, pentru a salva vistieria regelui, nătărăul a ajuns preţuitorul 
regelui. De atunci înainte el hotăra cât costă un elefant, un cal şi orice altceva 
după cum i se năzărea, fără să-i pese de valoarea lor adevărată; cum el făcea 
preţul, nu aveai cum te pune împotriva lui. 


a . : 3 Să 4 e alu . 

Într-o zi a sosit un geambaş din Uttarăpatha“”” cu cinci sute de cai. Regele 
a trimis după noul preţuitor să hotărască valoarea lor, iar acesta a spus că 
valoarea lor este de o măsură de orez. 


- Să i se plătească neguțătorului o măsură de orez, iar caii să fie duşi în 
grajd - a sunat porunca. 


Neguţătorul s-a dus la vechiul preţuitor, i-a spus ce s-a întâmplat și l-a 
întrebat ce să facă. 


- Dă-i nişte bani, apoi spune-i aşa: „fiindcă ştim că preţul cailor este o 
măsură de orez, am vrea acum să aflăm de la tine cât prețuieşte măsura de orez; 
ai putea să ne spui preţu ei în faţa regelui? ” Dacă el îţi spune că poate, du-l în 
faţa regelui; voi fi şi eu acolo. 


Geambașul a urmat pe dată sfatul lui Bodhisatta: i-a dat niște bani 
prețuitorului, acesta a spus că poate spune prețul unei măsuri de orez, așa că a 
fost adus la palat, unde îl aşteptau Boddhisatta şi mulți sfetnici. Făcând o 
plecăciune adâncă, neguțătorul a spus regelui: 


- Măria Ta, nici vorbă să mă îndoiesc că herghelia mea de cinci sute de 
cai preţuieşte cât o măsură de orez! Vreau numai să o rog pe luminăţia ta să îl 
întrebe pe preţuitor cât valorează o măsură de orez! 


Neștiind ce se întâmplase, regele a întrebat: 
- Prețuitorule, care e prețul pentru cinci sute de cai? 
- O măsură de orez, Măria Ta! 


- Prea bine prietene! Aşadar, cinci sute de cai au preţul unei măsuri de 
orez; dar care e prețul unei măsuri de orez? 


Neghiobul a răspuns: 
- Toată cetatea Vârânasi, cu satele din preajmă! 


După ce hotărâse întâi, pentru a fi pe placul regelui, că o măsură de orez 
necojit e prețul potrivit pentru cinci sute de cai, a spus acum, pentru că primise 
bani de la neguțător, că o măsură de orez valora cât cetatea Vărânasi. Dar 
zidurile cetăţii erau lungi de douăsprezece yojane, iar împreună cu satele din 





SI inut nordic din continentul mitic Jambudipa; nu are hotare bine definite v. DPPN, vol. 1, 
p.363. 


preajmă cuprinsul lor era de trei sute de yojane! 'Totuşi, neghiobul hotărâse că 
acesta e prețul pentru o măsură de orez! 


Sfetnicii se prăpădeau de râs şi băteau din palme, spunând: 


- Noi am crezut până acum că pământul țării şi regatul sunt nepreţuite; 
acum aflăm că toată țara  Vărânasi, împreună cu regele ei preţuiesc doar o 
măsură de orez! Preţuitorul nu are pereche - oare cum a rămas în slujbă atâta 
timp? Nu-i vorbă, se potriveşte cu regele nostru! 


Atunci Bodhisatta a rostit următoarea strofă 

Nu te-ntreba cât valorează măsura de orez- 

E scumpă tare - cetatea Vărănasi e al său preț 
cu satele din preajmă; minune mare însă - 

o herghelie costă la fel cât baniţa de boabe! 


Ruşinat la culme, regele l-a izgonit pe neghiob şi l-a repus pe Bodhisatta 
în slujba veche. Ajuns la capătul vieţii sale, Bodhisatta s-a bucurat de răsplata 
meritată. 


Terminând istorisirea şi făcând legătura între cele două povestiri, 
Magistrul a arătat Nașterea, spunând în încheiere: 


- În vremea aceea, Udăyi Nătărăul era preţuitorul cel neghiob, iar EU 
eram prețuitorul înțelept. 


6. DEVADHAMMA-JATAKA 


(Jătaka despre ceea ce înseamnă cu adevărat divin) 


Povestirea aceasta a fost istorisită de către Buddha pe când se afla în 
Jetavana despre un călugăr foarte înstărit. 


Se spune că un moşier"din Săvatthi rămas văduv s-a alăturat 
călugărilor. Dar, până să devină frate, a pus să i se clădească o chilie diferită 
pentru sine, cu O cameră pentru foc şi o cămară pe care a umplut-o ochi cu unt 
topit şi strecurat, orez şi multe altele, pentru că slujitorii lui îi găteau bucatele 
care îi plăceau, chiar şi după ce se călugărise. Lucrurile de trebuință”! le avea 
din belșug, după cum avea și haine pentru noapte și haine pentru zi, iar el 
locuia trufaș la marginea mănăstirii. 


Intr-o zi, pe când tocmai îşi întinsese hainele şi aşternutul la uscat în 
cameră, ajung la chilia lui câțiva fraţi de la ţară care mergeau în pelerinaj din 
mănăstire în mănăstire şi văd lucrurile. Ei au întrebat cu uimire: 


- Ale cui sunt acestea? 
- Ale mele. 


- Cum? O robă purtată pe deasupra şi încă una, un strai de corp şi încă 
unul, așternuturile - toate sunt ale dumitale? 


- Da, doar ale mele! 


- Dar Binecuvântatul nu îngăduie decât trei veșminte! Deși învățătura lui 
Buddha îndeamnă la trai cât mai simplu, ai îngrămădit aici atâtea lucruri. 
Vino! Trebuie să te ducem în fața Magistrului! 


Atunci când i-a văzut Magistrul i-a întrebat: 
- De ce l-aţi adus pe acest călugăr în fața mea, împotriva voii sale? 


- Stăpâne, acest frate este bine chivernisit și strânge o mulțime de 
lucruri! 





*0 Textual kuumbika - mare proprietar şi cap de familie. 
5! Nota 2 de la p. 23 a lui R. Chalmers: „Adică o strachină pentru cerşit, trei straie, o centură, 
un brici, un ac, o strecurătoare pentru apă”. 


- Este adevărat că ești atât de înstărit precum spun ei? 
- Da, Binecuvântatule. 


- Dar de ce ai strâns aceste lucruri? Oare nu ţi-am arătat cu asupra de 
măsură virtuțile măsurii, mulțumirii cu puțin, ale traiului în singurătate și 
stăruinţei ? 


Mâniat de mustrarea Magistrului, călugărul a strigat: 
- Atunci, de acum înainte voi umbla îmbrăcat astfel! 


Și, smulgând de pe dânsul straiul de deasupra, a rămas îmbrăcat doar cu 
pânza care îi acoperea mijlocul. 


Dar Magistrul l-a îmbărbătat: 


- Oare nu ai fost tu cel care, în vremuri apuse, căuta buna cuviință cea 
temătoare de păcat? chiar dacă erai un duh al apei, nu ai încetat să cauţi timp 
de doisprezece ani tocmai cuviinţa purtării! Atunci, cum poți să îţi arunci 
veșmântul fără pic de ruşine, după ce ai primit învăţătura mea plină de miez? 


Vorbele Magistrului l-au făcut să-și vină în fire şi să se rușineze. S-a 
îmbrăcat iute cu roba, apoi s-a închinat cuviincios în fața Magistrului și s-a 
așezat mai departe de ceilalți. 


Restul călugărilor au început să-l întrebe pe Binecuvântat despre ce era 
vorba, iar el i-a făcut să vadă limpede ceea ce re-nașterile le ascunseseră. 


A fost odată pe când Brahmadatta domnea în cetatea Vârânasi din ţinutul 

Kâsi. Bodhisatta se născuse fiul regelui şi se numea de aceea Prinţul 
e sd ee, 2 Za a Ş A c pa YI 

Mahirhsăsa””. Pe vremea când începuse să alerge prin casă, regelui i s-a născut 


2 Numele nu este explicat în dicționare, dar etimologia sa este probabil 
mahimsa+ăsaa. Substantivul mahimsa, cu variantele mahisa/mahisa, este derivat din 
mahă=pământ, şi a ajuns să însemne „bivol”, însă sensul arhaic a fost „cel ce stă (culcat) pe 
pământ”; âsa, este forma arhaică de perfect la persoana a treia singular a verbului arthi=a fi. 
V. Rhys Davids s. vv. mahisa şi âsa4 Sensul aproximativ al numelui ar fi aşadar „cel care a 
stat/a rămas pe pământ”, în concordanţă cu povestirea. 


un alt fiu, pe care l-au numit Prinţul Canda”*; dar tot pe vremea când el începuse 
să alerge mama lui Bodhisatta a murit. 


Regele şi-a luat o altă soție, care a fost bucuria ochilor lui. Ea i-a născut 
un alt fiu, căruia i-au spus Prințul Suriya“*, iar regele - în marea sa bucurie că 
are încă un băiat - i-a făgăduit că îi va dărui orice îi va cere în numele copilului. 
Regina însă a lăsat împlinirea făgăduinței pe mai târziu, când va socoti că e 
vremea potrivită. După ce fiul ei a crescut, ea i-a spus regelui: 


- Măria Ta, atunci când am născut băiatul, ai spus că pot cere un dar 
pentru el! Doresc să fie rege! 


- Aceasta nu e cu putință! Am doi fii <mai mari>, strălucitori ca para 
focului; nu pot să dau regatul fiului tău! 


Văzând însă că regina continua să stăruie zi după zi cerându-și darul, 
regele s-a temut ca aceasta să nu pună la cale o ticăloşie împotriva fiilor săi mai 
mari, aşa încât într-o zi a poruncit să fie aduşi în faţa sa şi le-a spus: 


- Feţii mei, atunci când s-a născut Suriya am făgăduit un dar, iar mama lui 
vrea acum regatul pentru el. Nu vreau să-i dau lui ţara, dar femeile sunt rele din 
născare, aşa că va plănui o mulţime de fapte viclene împotriva voastră. Ar fi mai 
bine să plecaţi în pădure, iar la moartea mea să vă întoarceţi să domniţi în cetate, 
care, după dreptate, e a voastră! 


Spunând acestea, regele şi-a sărutat pe frunţi feciorii şi, cu multe lacrimi 
şi jeluindu-se, i-a făcut să plece de acasă. Dar pe când se furişau din palat au 
fost văzuţi de Prinţul Suriya care se juca în curte. Aflând ce se întâmpla, el s-a 
hotărât pe dată să-i însoţească şi plecă împreună cu frații săi. 


ă : . Ș 3 5 : 
Cei trei fraţi au ajuns la muntele Himavan”; acolo, Bodhisatta s-a aşezat 
la rădăcina unui copac aflat lângă drum și i-a spus celui mai mic dintre frați: 


- Dragul meu Suriya, du-te până la iazul de colo, bea apă şi scaldă-te, iar 
apoi adu-ne şi nouă apă într-o frunză de lotus. 





53 Ă ă a ă E 
Canda - din sanscritul candra - Lună, substantivul este masculin. 
54 j 
Suriya=Soare. 
55 4 . 
Masivul Himalaya. 


6 > A .. . . . Ş . AS 
Dar zeul Vessavana” dăduse lacul în grija unui geniu al apei, căruia îi 
spusese: 


- Poţi să mănânci pe oricine intră în apa ta şi nu ştie ce este cu adevărat 
divin; nu ai putere asupra celor care ştiu, nici asupra celor de pe mal care nu 
intră în apă! 


De atunci yakka îi întreba pe toţi cei ce intrau în apă ce înseamnă 
„devadhamma - cu adevărat divin” şi îi mânca pe toți cei care nu ştiau. 


Suriya s-a dus la acel iaz necunoscând nimic despre toate acestea, astfel 
că yakka la prins şi l-a întrebat: 


- Știu ce înseamnă cu adevărat divin? 
- Sigur: Soarele şi Luna, a răspuns băiatul. 
- NU ştii - a zis demonul și l-a dus în adânc, întemniţându-l în sălaşul lui. 


Bodhisatta s-a gândit că prâslea întârzie prea mult, aşa că l-a trimis pe 
Canda să vadă ce s-a întâmplat. Geniul din ape l-a prins şi pe fratele mijlociu şi 
l-a întrebat dacă el ştie ce înseamnă cu adevărat divin. 


- Ştiu, sigur că ştiu: cele patru zări - a răspuns prințul. 
- NU ştii - a spus yakka, apoi l-a dus în aceeaşi temniță din afund. 


Deoarece şi mijlociul întârzia să se întoarcă, Boddhisatta a fost sigur că 
s-a întâmplat ceva cu frații săi, aşa că a mers pe urmele lor până la malul apei. A 
înțeles că un demon stăpânea iazul; şi-a încins sabia, a luat arcul în mână şi a 
început să aştepte. 


Văzând că Bodhisata nu avea de gând să intre în apă, demonul a luat 
chipul unui pădurar şi a venit să-i vorbească. 


- Omule, eşti ostenit de călătorie; de ce nu te scalzi, nu bei apă şi nu îţi 
faci o cunună din flori de lotus? Călătoria ta va fi mai plăcută după ce te 
odihnești. 


Recunoscând demonul, Bodhisatta i-a spus: 





* vessavana - din sanscritul vaisravana=fiul lui Visrava - patronimicul zeului Kubera. Zeu 
diform, el era stăpânul şi distribuitorul bogățiilor lumii, al apelor şi unul din paznicii 
Universului; în suita sa se aflau şi geniile yakşăs- devenite în pâli yakka; v. Huet, s.vv. 
Kubera şi vaisravana. 


- Tu mi-ai prins frații. 

- Într-adevăr. 

- De ce? 

- Pentru că oricine şi orice ajunge în lac îmi aparține. 
- Chiar toți? 


- EI, nu şi cei care ştiu ce înseamnă cu adevărat divin; toţi ceilalți sunt ai 
mei. 


- Vrei cu adevărat să ştii ce este divin? 

- Da. 

- Dacă e aşa, îți voi spune eu ce înseamnă a fi cu adevărat divin. 
- Spune-mi şi eu ascult. 


- Mi-aş dori să pot începe, dar sunt frânt de osteneală după lunga mea 
călătorie -a mai spus Boddhisatta. 


Atunci yakka l-a îmbăiat, i-a dat de mâncare şi apă de băut, l-a încununat 
cu flori, l-a parfumat cu miruri scumpe, iar l-a urmă l-a dus să se odihnească pe 
un pat, într-un foişor foarte frumos. Boddhisatta s-a așezat pe pat, apoi a spus 
demonului care stătea întins la picioarele sale: 


- Ascultă acum și vei afla ce înseamnă a fi divin cu adevărat: 
Sunt divini cu adevărat doar cei cu suflet nepătat 
Care - mereu netulburaţi - fug de rău şi de păcat! 
Demonul a ascultat cu plăcere aceste vorbe şi i-a spus lui Bodhisatta: 


- Înţeleptule, îmi place versul tău, aşa că îţi voi da unul dintre fraţi; pe 
care îl alegi? 


- Pe cel mai mic. 


- Inţeleptule, deşi cunoşti prea bine ce înseamnă „divinul”, nu trăieşti la 
înălțimea ştiinţei tale! 


- De ce spui asta? 


- Nu acorzi dreptul cuvenit fratelui mai în vârstă și îl alegi pe cel mai 
MIC! 


- Demone, îmi folosesc cum se cuvine ştiinţa despre divin! Din cauza 
acelui copil ne-am căutat noi adăpost în pădure: mama sa a cerut domnia pentru 
el de la tatăl nostru; regele nu a îngăduit așa ceva, dar ne-a dat voie să ne 
ascundem în pădure. Băieţandrul a venit cu noi şi nici nu s-a gândit vreo clipă să 
se întoarcă înapoi. Nimeni pe lumea asta nu mă va crede dacă voi spune că l-a 
mâncat un yakka, din cauza asta trebuie să-l scap pe el cu orice preţ! 


- Minunat! Inţeleptule într-adevăr ştii ce înseamnă a fi divin şi urmezi 
propria-ți învăţătură! 


Demonul i-a adus pe amândoi fraţii şi i-a dat lui Bodhisatta, pentru a-i 
dovedi mulțumirea sa. Atunci Bodhisatta a spus: 


- Prietene, faptele rele din vieţi trecute au făcut să te naști sub chip de 
demon care se hrăneşte cu carne şi sânge! Deoarece şi acum nu contenești să 
faci rău, răul acesta te va împiedica să scapi de naşterea în infern şi de vieţi și 
mai proaste. De acum înainte ar trebui să nu mai faci lucruri rele şi du o viață 
plină de virtute. 


După ce a îndreptat căile demonului, Bodhisatta s-a așezat în acel loc, 
trăind acolo până în ziua când a citit în stele că tatăl său a murit. Atunci a luat 
geniul din lac cu el şi s-a întors la Vârânasi să cârmuiască ţara. Pe Prinţul Canda 
l-a făcut vicerege, iar pe Prinţul Suriya mare hatman. A dat poruncă să se 
construiască o casă într-un loc frumos pentru spiritul din apă, având grijă ca el 
să primească mereu ghirlande alese, flori şi merinde. Bodhisatta a domnit cu 
dreptate până la sfârşitul vieții, când a plecat să-şi primească răsplata pentru 
faptele sale”. 


Terminându-și învățătura, Magistrul a rostit Adevărul, după care fratele 
a cules Fructele Primei Căi. A-tot-ştiutorul Buddha a făcut legătura între cele 
două povestiri, arătând şi Naşterea: 

Se observă uşor că această jâtaka are asemănări cu jâtaka 461, Dasaratha-Jătaka, implicit 
cu poemul Rămâyana. Absența reginei Sită transformă povestirea într-o variantă a temei „cei 
trei fraţi împărați”. 


- Acest frate înstărit a fost în acele zile de demult  yakka din lac, 
Ananda”* a fost Prințul Suriya, Săriputta”” era Prințul Canda, iar EU am fost 
fratele cel mai mare Prinţul Mahimsăsa. 


* Ananda (=cel vesel/cel fericit) a fost vărul lui Buddha și unul dintre cei mai fideli discipoli 
ai acestuia. Timp de câteva decenii a fost sprijinul „Iluminatului” în ani săi de bătrânețe. A 
avut o viaţă foarte lungă şi o memorie infailibilă, amintindu-și toate predicile mentorului său. 
Ananda a jucat un rol esenţial în crearea ordinului călugărițelor buddhiste. Al treilea ca 
importanţă printre discipoli, după Sâriputta şi Moggallâna, se remarca prin firea sa deosebit 
de jovială și prietenoasă. V. EncBudd,. vol. 1, pp. 16-17, 232. 

d Săriputta (forma sanscrită Săriputra) a fost cel mai important dintre discipolii lui Buddha, 
dar a murit înaintea acestuia. Săriputta este o poreclă (fiul lui Rupasări-mama sa), el 
numindu-se de fapt Upatissa. A fost venerat încă din timpul vieţii ca arhat şi viitor 
Bodhisatta. V. EncBuddh,vol. 2, pp. 749-750 şi DPPN, vol. 2 pp. 1108-1118. 


7. KAŢȚŢHAHARI-JĂTAKA 
(Jătaka despre culegătoarea de vreascuri) 


Această istorisire a fost spusă de Magistru pe când se afla în Jettavana, 
die îi „60 a 
gândindu-se la povestea despre Văsabhakhattiyă . Despre ea se spune că era 
fiica regelui Mahănăma Sakka cu o tânără sclavă pe nume Năgamunda. 
Văsabhakhattiyă a ajuns soţia regelui din Kosala având cu acesta un fiu, numit 
Vididabha. Atunci când, într-un târziu, regele a aflat că în vinele ei curgea 
sânge de roabă, i-a lipsit atât pe ea cât şi pe fiul ei de orice cinstire 
61 . SEA 5 „uta Si fe cz . E 

domnească , iar de atunci încolo nici mama, nici fiul nu au mai ieşit din palat. 


Auzind aceste lucruri, Magistrul s-a dus într-o dimineață în zori la palat, 
împreună cu cinci sute de discipoli. S-a așezat în jilțul care i-a fost adus şi l-a 
întrbat pe rege: 


- Măria Ta, unde este Văsabhakhattiyă ? 

Regele i-a spus ce s-a întâmplat. 

- Dar, Măria Ta, a cui fiică este Văsabhakhattiyă ? 

- A regelui Mahâănăma, preacuvioase. 

- Și cui a fost trimisă ca soţie când a venit aici? 

- Mie. 

- Măria Ta, așadar ea este fiica unui rege, soția unui rege și are cu 
regele un fiu; de ce nu are acest fiu nicio putere în țara cârmuită de tatăl 


său ?Demult, un rege care a avut un fiu dintr-o legătură întâmplătoare cu o 
femeie care culegea vreascuri, i-a dat acestuia domnia. 


Regele a vrut să afle cum s-au întâmplat aceste lucruri, iar Buddha i-a 
deslușit cele ascunse de re-nașteri. 


S0 Nr, 465-Baddasâla-jâtaka. Pentru a face textul inteligibil am introdus câteva detalii din 
această povestire.  Jătaka 465 susține că pentru Buddha avea importanţă numai situația 
socială a tatălui, nu și cea a mamei. 


SI Au fost considerați sclavi, primind rațiile zilnice de mâncare potrivite cu această stare. 
Numele văsabhakattiyă poate fi tradus „cea care pare că este nobilă”, vâsa având şi sensul de 
„iluzie”. Sakka/Săkya erau rude cu Buddha, supranumele său Săkyamuni însemnând 
„înțeleptul din neamul Sakka”. 


Demult, pe vremea când domnea în cetatea Vărânasi, regele Brahmadatta 
se plimba culegând flori şi fructe, când a întâlnit o femeie care strângea 
vreascuri şi cânta. Fermecat de frumuseţea şi glasul ei, regele s-a îndrăgostit pe 
dată de tânără. S-au iubit” şi femeia a simţit cum rămâne grea de parcă ar fi fost 
lovită de trăsnetul lui Indra. Atunci când a spus aceasta regelui, Brahmadatta i-a 
dat inelul lui cu pecete grăindu-i astfel: 


- Dacă va fi să naşti o fată, vinde inelul acesta ca să o hrăneşti; dacă însă 
naști un băiat, adu-mi-l împreună cu pecetea domnească! 


La vremea cuvenită, femeia l-a născut pe Bodhisatta. Atunci când acesta 
a ajuns la vârsta la care putea să umble, mama a auzit un strigăt venit de la locul 
unde se jucau copii: 


- Cel-fără-tată”” m-a lovit! 
Auzindu-se chemat astfel, Bodhisatta a alergat la maică-sa şi a întrebat-o: 
- Mămico, cine e tatăl meu? 
- Dragul meu copil”, tu eşti fiul regelui din Vârânast. 
- Cum se poate dovedi acest lucru? 


- Scumpule, regele mi-a dat inelul lui cu pecete atunci când s-a despărțit 
de mine şi mi-a spus: „Dacă va fi să naşti o fată, vinde inelul acesta ca să o 
hrăneşti; dacă însă naști un băiat, adu-mi-l împreună cu pecetea domnească”. 


- Atunci, MăMico, de ce nu mă duci la tata? 


Văzând că fiul ei era atât de hotărât, femeia s-a dus cu el la porțile 
palatului, unde a rugat să fie îngăduită în faţa regelui. A fost lăsată să intre, iar 
ea a îngenuncheat înaintea craiului, zicând: 


- Acesta este fiul tău, Măria Ta! 


“ Robert Chalmers arată că termenul din original -muhttikăya- poate fi înţeles „au conviețuit 
o scurtă vreme”, v. n. 1 de la p. 28. 

“ Nippitika. 

“ Tăta din original este un terment care arată afecțiunea faţă de persoana căreia i se 
adresează; vechimea sa este foarte mare, iar folosirea sa neîntreruptă - din textele vedice, 
prin marile poeme sanscrite, până în pâli. Deoarece se poate referi atât la tineri cât şi la 
vârstnici, echivalarea sa variază după caz: dragul meu, fătul meu, fata mea, astfel încât să 
clarifice relaţia dintre interlocutori. 


Regele ştia prea bine că era adevărul adevărat, dar îi era ruşine de curteni, 
aşa că a răspuns: 


- Nu e odrasla mea! 

- Dar aceasta e pecetea ta, mărite rege! Nu se poate să nu o recunoşti! 
- Nu e nicidecum sigiliul meu! 

Atunci femeia a spus: 


- Măria Ta, nu mai am alți martori în afară de adevăr! De aceea, dacă tu 
eşti tatăl copilului meu, fie ca el să plutească în aer, iar dacă nu, să cadă pe 
pământ şi să se zdrobească! 


Zicând acestea, l-a luat pe Bodhisatta și l-a aruncat în sus. Bodhisatta a 
început să plutească, ținându-şi picioarele încrucişate sub dânsul; cu o voce 
încântătoare a spus stihurile următoare: 


Vlăstarul tău eu sunt, mărite crai - de mine tu ai grijă! Doar 
un rege se-ngrijește de ceilalți, dar şi mai mult de fiul său! 


Auzind adevărul rostit din aer de către Bodhisatta, regele a întins braţele 
strigând: 


- Vino băiete! Doar eu - şi nimeni altcineva - te voi hrăni și voi avea grija 
ta! 


S-au înălţat atunci o mie de braţe ca să-l primească pe Bodhisatta, însă el 
s-a lăsat lin în poala regelui. Acesta l-a făcut vice-rege, iar pe mama lui 
Bodhisatta a luat-o de soţie, făcând din ea regină. 


După moartea tatălui său, prinţul a domnit cu numele de 
Kaţţhavâhanarăja - adică Regele care cară vreascuri; după ce a domnit cu 
dreptate, a plecat să-şi primească răsplata pentru faptele sale. 


Terminându-și învățătura pentru regele din Kosala, Magistrul a făcut 
legătura dintre cele două povestiri, arătând şi Naşterea: 


- Mahămăyă“ a fost mama din zilele de odinioară, regele Suddhodana“ 
a fost tatăl, iar EU am fost Katthavăhanarăja. 





5 Mama lui Buddha. 
45 Tatăl lui Buddha. 


8. GAMANI-JATAKA 
(Jătaka despre regele Gâmani) 


Este identică, exceptând versurile de final cu jâtaka 462- SAMVARA- 
JĂTAKA“. Povestea a fost spusă pentru un călugăr care nu se mai străduia să 
sporească întru credinţă. 


A zau A | i ă — .6 

Deoarece a ascultat învățăturile primite de la Bodhisatta, prinţul Gămani“* 
a fost ales rege de către cei o sută de fraţi ai săi, deși era cel mai tânăr dintre toți. 
Partea care diferă este următoarea: 


Aşezat sub umbrela albă şi înconjurat de cei o sută de fraţi, Gămani şi-a 
privit slava gândindu-se: „Ioată măreţia de care mă bucur o datorez 
învățătorului meu”. Plin de bucurie el a rostit versurile 


Tot ce-și doresc culeg acei ce nu-s mânaţi de grabă; 
Slava venită la timpul cuvenit, Gămani, este partea ta! 


Şapte sau opt zile mai târziu, ceilalți fraţi au plecat pe la casele lor. După 
ce a domnit cu dreptate, regele Gâmani s-a dus să fie răsplătit după faptele sale. 
Boddhisatta a plecat şi el să îşi primească răsplata. 


Terminându-și învățătura, Magistrul a rostit Adevărurile, iar când a 
terminat de vorbit, fratele cel slab în credință a ajuns la starea de Arhat. 
Magistrul a făcut apoi legătura dintre cele două povestiri, arătând Nașterea. 


S samvara reprezintă efortul de a se controla, de a se abţine de la ceva prin virtute, atenție 

concentrată, intuiţie, răbdare, efort; v. Rhys Davids, s.v. samvara şi cuvintele compuse cu el. 

68 : : _ E a : i a : : 
Nume derivat din gâmani - căpetenie, şef, unele manuscrise având chiar varianta 


ortografică Gămani-, v. ed. Viggo Fusbgil, vol. 1, p. 136,n.7. 


9. MAKHADEVA-JATAKA 


(Jătaka despre regele Makhădeva) 


Această istorisire a fost povestită de către Magistru pe când se afla în 
Jetavana cu privire la Marea Renunţare, aceasta din urmă fiind arătată în 
Nidâna-Kathă. 


Tocmai când fraţii călugări slăveau Renunţarea <la bunurile lumeşti>a 
Stăpânului Înţelepciunii, el a intrat în Sala Adevărului și s-a așezat pe jilțul său. 


Magistrul i-a întrebat: 
- Despre ce anume vorbiţi, fraţi călugări, adunați aici la sfat? 
- Nu făceam decât să slăvim mărita voastră Renunţare. 


- Dar fraților, nu numai atunci a renunțat Tathăgata la lume, ci a mai 
făcut-o și în vremuri demult apuse! 


Atunci fraţii l-au rugat pe Buddha să le arate înţelesul spuselor sale, iar 
el le-a arătat ceea ce re-naşterile ascunseseră minţilor lor. 


Demult de tot, în cetatea Mithilă din regatul Videha” stăpânea regele 
Makhădeva'”, un om drept care domnea cu dreptate. EI trăise trei vârste de câte 
84 000 de ani întâi ca prinţ vesel şi fără griji, apoi regent, iar în cele din urmă 

TI 5 i ă N i să De o Ă 
rege . După ce trăise vreme atât de îndelungată, într-o bună zi i-a poruncit 
bărbierului său: 


- Să-mi spui când vei vedea că am primul fir de păr cărunt! 


Ani şi ani trecură de atunci, până când bărbierul văzu în cele din urmă un 
singur fir de păr argintiu în coama neagră ca pana corbului din capul regelui: 


- Stăpâne, am găsit un fir cărunt! 


“9 Mithilă din Videha este locul unde s-a născut prinţesa Sită, soția lui Răma. 

70 Numele este sanscrit: „zeul sacrificiului ritual”. Pentru makha- v. Monier Williams, p. 772, 
col. 1, în cuvintele compuse având forma makhă-. Deva este şi o formă de adresare 
respectuoasă față de un suveran. 

71 Avea deci 252 000 de ani. 


- Smulge-l prietene şi pune-mi-l în palmă! 
Bărbierul l-a smuls cu o pensetă de aur şi l-a dat regelui. 


Regele mai avea de trăit încă alți 84 000 de ani, totuşi s-a tulburat adânc 
la vederea acelui unic fir de păr cărunt. Dintr-o dată i se părea că zeul morţii se 
şi aplecase deasupra lui sau că era închis într-o colibă făcută din frunze care 
ardeau în vâlvătăi. Se mustra singur strigând: 


- Makhădeva, om fără minte! Ai încărunţit înainte de a reuşi să scapi de 
păcatele trupeşti! 


Tot gândindu-se la firul de păr alb au început să-l treacă sudorile, hainele 
îl stânjeneau şi nu le mai putea răbda. 


- Voi renunţa la lume chiar astăzi și voi deveni călugăr - se hotărt el în 
cele din urmă. 


I-a dăruit bărbierului un sat bogat, care aducea un venit de o sută de mii 
de monede, apoi l-a chemat la sine pe fiul său cel mai mare şi i-a grăit astfel: 


- Fiule, am încărunţit;, asta înseamnă că am ajuns la bătrânețe. Am avut 
parte din plin de bucuriile vieţii, acum vreau să mă bucur de cele divine - e 
vremea să renunţ la lume. la pe umerii tăi domnia, iar eu îmi voi face sălașul în 
păduricea numită „Crângul de mango al lui Makhâdeva”. 


Pe când el se hotărâse să trăiască viaţă de călugăr, sfetnicii s-au apropiat 
de el şi l-au întrebat: 


- Măria Ta, din ce pricină vrei să te faci călugăr? 


Luând în mână firul de păr cărunt, regele le-a spus sfetnicilor aceste 
stihuri: 


Acest fir de păr cărunt ivit în capul meu, e însuşi 
Trimisul morţii, un tâlhar ce zilele îmi fură. Aşadar, 
Sosit-a clipa să las în urmă lumeştile plăceri 
Ca să apuc pe drumul sihăstriei, către pace. 


După ce a rostit aceste vorbe a lăsat domnia şi chiar în aceeaşi zi a devenit un 
eremit. A sălășluit în Crângul de mango al lui Makhădeva vreme de 84 000 ani, 


ajungând să nutrească în sine Cele Patru Stări Desăvârşite, iar când a murit 
stăpânea cunoașterea deplină și neştirbită, astfel că s-a născut din nou în 
Brahmaloka. S-a scurs o vreme, apoi a ajuns din nou rege în Mithilă, numindu- 
se atunci Nimi 7. După ce şi-a adus la un loc familia risipită, el s-a sihăstrit iar 
în acelaşi Crâng de Mango, atingând Cele Patru Stări Desăvârşite, pentru a 
ajunge încă o dată în Brahmaloka. 


După ce a întărit încă o dată spusa că mai renunţase la vremelnicia 
lumii și în veacurile demult trecute, Magistrul a rostit la încheierea învățăturii 
cele patru adevăruri. Unii dintre cei de faţă au văzut deschizându-se în fața lor 
Prima Cale, alții Cea de a Doua, iar câțiva Cea de a Treia Cale. După ce a 
făcut legătura dintre cele două povestiri, Magistrul a încheiat arătând și 
Nașterea: 


- Pe atunci Ananda era bărbierul, Rahula era fiul regelui, iar EU eram 
regele Makhădeva. 


72 V. nr. 541 Nimi-Jâtaka. 


10. SUKHAVIHARI-JATAKA 


(Jătaka despre viaţa fericită) 


Această povestire a fost istorisită de Magistru în crângul de mango de 
lângă cetatea  Aniipiya despre Venerabilul' Bhaddiya, care se alăturase 
zi a Pi a : 3 , sa ; : ui jă: 

călugărilor împreună cu alți şase tineri nobili, printre care se afla şi Upăli . 


Dintre ei, Venerabilii Bhaddiya, Kimbila, Bhagu și Upăli au atins starea 
de arhați, Ananda thera a atins întâia Cale, Anuruddha thera a devenit a-tot- 
văzător, iar Devadatta a primit puterea de a se pierde în extazul mistic'5 ( viața 
anterioară a acestuia se găsește expusă amănunţit în Khandahăla-jătaka).'* 


Venerabilul Bhaddiya se gândea adesea la teama cu care se păzea de toţi 
și de toate odinioară, pe vremea domniei sale. Deși era înconjurat de 
nenumărați străjeri, tresărea chiar și în culcușul său regesc de la caturile de 
sus ale palatului. Punea toate acestea la un loc şi le cântărea cu lipsa de frică 
de care se bucura acum, când ajunsese arhat și când putea să colinde încoace 
și încolo, prin păduri și prin pustietăţi; după ce le cumpănea bine, nu se putea 
opri Să strige:,, O,ce fericire! O,ce fericire!” 


75 Echivalentul cuvântului englez Elder care traduce literal termenul pâli rhera-bărrân, v. mai 
sus jâtaka nr. 5. Bhaddiya Kâligodhăputta era cel mai însemnat dintre călugării de origine 
aristocratică: el s-a născut într-o familie de rajahi Săkya, domnind peste propriul principat 
înainte de a intra în ordinul budist. V. DPPN, vol. 2, p. 358, s.v. Bhaddiya Thera. Bhaddiya= 
fericitul, norocosul; Kăligodhăputta= fiul lui Kâligodhă. 

7” Unul dintre cei mai importanţi discipoli din prima generaţie de călugări. S-a născut într-o 
familie de bărbieri aflaţi în slujba dinastiei Săkya; atunci când mai mulţi prinți s-au alăturat 
lui Buddha, el i-a însoţit. Era considerat o autoritate în domeniul disciplinei monastice, iar 
mai târziu a ajuns arhat. V. EncBuddh., vol. 2, p. 870, s.v. Upăli şi DPPN, vol. 1, p. 408, s.v. 
Upăli Thera 1. 

75 Termenul din textul pâli este jhăna, pe care Rhys Davids îl explică drept o formă de 
meditaţie cu patru stadii: 1. Misticul îşi eliberează mintea, concentrându-se asupra unui 
singur lucru (de ex. vremelnicia tuturor lucrurilor), pe care îl analizează logic; 2. Apoi se 
ridică deasupra gândirii logice, experimentând bucurie şi relaxarea trupului şi minţii; 3. După 
această stare ajunge la o stare de eliberare; 4. Atinge luciditatea pură a minţii şi echilibrul 
inimii. Un text citat de Davids defineşte acest nivel drept: „inima lui este astfel senină, 
purificată, pătrunsă de lumină, educată, golită de rău, suplă, gata de acţiune, statornică şi 
netulburată”. 

70 Jătaka nr. 542. Traducerea încearcă să se apropie pe cât posibil de sensul din ediţia Fusbgll, 
vol. 1, p. 140; textul povestirii 542 nu se referă decât la Devadatta, de aceea nu trebuie creată 
impresia că toţi cei șase au fost eroii respectivei jâtaka. Se observă că Devadatta nu este 
considerat fhera-venerabil; introducerea sa în povestire, precum şi a celorlalți cinci discipoli, 
este cu totul arbitrară, singurul care are un rol de jucat fiind Bhaddiya. 


Auzindu-l, ceilalți călugări s-au dus la Buddha și i-au spus: 
- Bhaddiya thera își strigă cu glas tare fericirea pe care a atins-o! 


- Nu e prima dată când Baddhiya are o viaţă fericită; viața lui a fost la 
fel de fericită și în zilele de demult - a zis Buddha. 


Atunci călugării l-au rugat să le deslușească cele spuse, iar Buddha le-a 
arătat limpede ceea ce re-nașterea ascunsese înţelegerii lor. 


Pe când Brahmadatta domnea în Vărânasi, Bodhisatta s-a născut ca 
brahman bogat din ţinuturile de la miază-noapte. Atunci când a înţeles tot răul 
care izvora din setea de bunuri şi mulțimea de binecuvântări care însoțeau 
renunţarea la cele lumești, el a renunţat la bunurile lumii şi s-a dus în Himalaya. 
Acolo a trăit ca sihastru, ajungând să atingă cele opt samăparti” . Numărul 
discipolilor lui a crescut mult, ajungând la cinci sute. Odată, în anotimpul 
ploilor, a coborât din Himalaya împreună cu învăţăceii săi pentru a strânge danii 
din sate şi oraşe, încheindu-și călătoria la Vărânasi. Acolo s-a sălășluit în 
grădina rajahului, bucurându-se de dărnicia acestuia. 


După ce au trecut patru luni, Bodhisatta s-a dus la rege ca să-i spună 
rămas bun, dar regele i-a vorbit astfel: 


- Preacucernice, eşti om în vârstă, de ce oare trebuie să te duci până în 
Himalaya? Trimite-ţi învățăceii acolo, iar tu rămâi locului aici. 


Bodhisatta i-a încredinţat pe cei cinci sute grijii celui mai vârstnic dintre 
discipolii săi grăindu-i: 


- Du-te cu aceştia până în Himalaya, eu rămân aici. 


Acest ucenic fusese cândva un rege care domnise peste o ţară mare, dar 
lăsase totul pentru a deveni călugăr. Ajungând să-şi stăpânească mintea prin 
meditaţie, el atinsese cele opt samâparti. Pe când se afla cu ceilalți în Himalaya, 
a început să tânjească după magistrul său, aşa că într-o zi le-a spus celorlalți: 


TI Samăpalti -,un stadiu al meditaţiei... cele opt obiective de atins cuprind cele patru jhăna, 
domeniul spaţiului infinit, cel al conștiinței infinite, cel al neantului şi cel al nici-conştienţei- 
nici-inconștienţei”-Rhys Davids, s.v. 


- Rămâneţi cu bine, mă voi întoarce de îndată după ce mă voi închina 
smerit în faţa magistrului nostru. 


Zis şi făcut; a călătorit până la învățătorul său, s-a plecat cuviincios şi cu 
dragoste în faţa lui, apoi a întins o rogojină şi s-a lungit lângă dânsul. 


Tocmai atunci a sosit şi regele, care voia să-l vadă pe sihastrul din 
grădină. I-a dat ziua bună, apoi s-a aşezat de cealaltă parte a lui Bodhisatta. 


Deși îl văzuse pe rege, vârstnicul învățăcel nu a catadicsit să se ridice de 
Jos, ci continua să stea întins, strigând cât îl ţinea gura „O, ce fericire! O, ce 
fericire!” 


Supărat pe sihastrul care nu se ridicase în faţa sa, regele a grăit către 
Bodhisatta: 


- Preacuvioase, călugărul acesta a mâncat pesemne până s-a săturat, altfel 
nu ar continua să zacă fericit acolo şi să scoată asemenea strigăte! 


- Măria Ta, pe vremuri acest ascet a fost rege ca şi Luminăţia Ta; acum, 
el îşi aduce aminte că, pe timpul când era mirean şi se bucura de toată fala și 
slava aceea, fiind înconjurat de mulțime de străjeri înarmaţi, nu cunoştea 
fericirea de care se bucură acum. Este fericirea vieţii de ermit, adusă de 
pătrunderea înţelesului lucrurilor, care îl face să exclame astfel! 


Bodhisatta a adăugat şi versurile acestea, pentru a-l învăţa pe rege 
adevărul: 


Acela care nu-i nici păzit de alții, nici el de alții nu se teme - 
Să ştii Măria Ta - trăieşte fericit şi liber de cătușele dorinţei 


Regele, împăcat de această învăţătură, i-a salutat, apoi a plecat spre 
palatul său. După cuvenita închinare înaintea magistrului, învățăcelul s-a întors 
în Himalaya. Bodhisatta a continuat să vieţuiască acolo, păstrându-şi întreaga 
putere de pătrundere până în clipa cea din urmă, astfel că a renăscut în 
Brahmaloka. 


Terminând această istorisire, Magistrul a făcut legăturile între cele două 
povestiri, arătând și Naşterea: 


- Venerabilul Baddhiya era învăţăcelul din acele zile, iar EU eram 
Magistrul acelor discipoli. 


11. LAKKHANA-JATAKA 
(Jătaka despre cerbul norocos)/S 


Această povestire a fost spusă de către Magistru despre Devadatta în 
jungla de bambus” de lângă Răjagaha. Istorisirea despre viața lui Devadatta 
va fi cuprinsă în Khandahăla-jătaka, Cullahamsa-jătaka şi Samudda-vănija- 
jătaka“ . Pe atunci Devadatta făcuse o schismă printre călugări, deşi nu 
reușise să impună cele Cinci Reguli Fundamentale*, plecând cu 500 de 
călugări să se așeze la Gayăsisa“?. După un timp acelor frați le-a venit mintea 
la cap, iar Magistrul -cunoscând aceasta- i-a chemat la sine pe doi dintre cei 
mai de seamă învăţăcei“şi le-a spus: 


- Săriputta, cei cinci sute de învățăcei ai tăi care au fost duși pe căi 
greșite de către Devadatta au ajuns la o înțelegere mai bună a lucrurilor. Du-te 
la ei cu câţiva călugări, luminează-i predicându-le adevărul, vorbeşte-le despre 
Căi și Roadele acestora, apoi adu-iînapoi pe aceşti rătăciți. 


Au pornit într-acolo, le-au predicat adevărul, le-au luminat minţile 
vorbindu-le despre Căi şi Roadele lor, iar a doua zi în zori s-a întors cu ei la 
Veluvana. Pe când Săriputta se închina după cuviință în fața Magistrului, 
ceilalți călugări îl lăudau pe acel Venerabil. 


75 Povestirile 11-38 au drept personaje principale animale şi păsări, putând fi considerate 
fabule. 

7” Textual: Veluvana - considerat de Viggo Fausbgill drept toponim, pe care Robert Chalmers 
îl traduce „păduricea de bambus”. Dicţionarul Rhys Davids s.v. arată însă că vana poate 
însemna și junglă, ceea ce în acest caz pare un termen mai potrivit în limba română. 

50 povestirile numerele 542, 533 şi 466. 

*! După n. | de la p. 34a lui R. Chalmers aceste pafica varthiini erau următoarele: |. Călugării 
trebuiau să trăiască întreaga viață numai în pădure; 2. Să trăiască numai din danii primite în 
spaţii deschise - nu în clădiri; 3. Hainele lor trebuiau să fie zdrențe culese din gunoi; 4. Să 
locuiască sub copaci, niciodată sub un acoperiş; 5. Să nu mănânce niciodată carne sau pește. 
Rigurozitatea acestor prevederi avea rolul să umbrească învățăturile mai moderate predicate 
de Buddha, rivalul veşnic al lui Devadatta. Bineînţeles că ele nu au putut fi urmate ad litteram 
prea mult timp - de aici şi revenirea dizidenţilor la matcă; de altfel, în jâtaka 466 se sugerează 
că de la separarea lui Devadatta până când acesta a fost înghiţit de tartarul Avici s-au scurs 
doar nouă luni. 

Se Gaya - numele unei localităţi din statul Bihar, celebru loc de pelerinaj budist, astăzi 


Bodhgayă; gaya = „bogăţie” - v. Huet, s.v.; compusul Gayăszsa înseamnă „Gaya de Sus”. 


5% Este vorba de Săriputta, despre care v. nota 59, şi Moggallâna. Deși numai Săriputta este 
numit în text, alte surse arată că şi celălalt discipol a contribuit decisiv la reîntoarcerea 
schismaticilor la matcă - v. nota lui Robert Chalmers la p. 35. 


- Stăpâne**, strălucită slavă a câștigat astăzi fratele nostru mai vârstnic 
Dhammasenăpati“” pentru că s-a întors cu 500 de călugări, iar Devadatta a 
rămas fără discipoli“! 

- Aceasta nu este prima dată când slava l-a însoțit pe Săriputta atunci 
când se întorcea împreună cu o mulțime de rude - s-a întâmplat şi în vremuri de 
mult apuse; nu e nici prima oară când Devadatta rămâne fără prieteni - a mai 
fost aceasta în acele zile de demult! 


Atunci frații călugări l-au rugat pe Buddha să-și facă înţeleasă spusa, iar 
Magistrul le-a arătat limpede ceea ce re-naşterea le ascunsese. 


A fost odată un rege care domnea în Râjagaha din Magadha, iar în 
vremea aceluia Bodhisatta a venit pe lume sub chipul unui cerb. EI trăia în 
pădure, fiind căpetenie peste o mie de cerbi, şi avea doi pui numiţi Lakkhana “ 
şi Kâlas5. Atunci când a ajuns împovărat de ani, tatăl a împărţit turma în două, 
fiecare dintre fii primind în grijă câte cinci sute de cerbi. 


Atunci când se apropie timpul recoltei, iar lanurile bogate sunt încă 
nestrânse pe câmpurile din Maghada, e o vreme plină de primejdii pentru cerbii 
din pădurile înconjurătoare. Ţăranii sunt hotărâți să ucidă orice animal care le 
dijmuieşte recolta, aşa că sapă gropi adânci în care înfig țepuşe, fac capcane cu 
bolovani care strivesc, pun laţuri sau scornesc alte lucruri meşteşugite cărora 
mulți cerbi le cad pradă. Din această pricină Bodhisatta, văzând că sosise timpul 
să se strângă recolta, a trimis după cei doi fii ai săi, cărora le-a grăit astfel: 


- Dragii mei, e vremea când lanurile sunt coapte pe câmpuri, iar mulți 
cerbi îşi găsesc sfârşitul. Noi, cei bătrâni, vom rămâne locului şi ne vom 


5 Echivalare aproximativă pentru bhanta din original, formă de adresare respectuoasă, aici 
către Buddha. Epitetul implică recunoașterea faptului că persoana căreia 1 se adresează a re- 
născut, deci are calități deosebite. 

ii Dhammasenăpati= Generalul Dharmei, epitet al lui Săriputta; Robert Chalmers îl traduce 
„Captain of the 'Truth”, iar în Rhys Davids - Fausbegll, p.195, este interpretat drept „the 
Minister of Righteousness”. 

se Afirmația este contrazisă în jâtaka 466, unde se spune că Devadatta a dus la pierzare 500 de 
familii-v. vol 4, pp.98-99. 

5) Lakkhana este forma păli pentru sanscritul Lakşmana; sensul este „prevestire fericită”-Huet 
sau semn prevestitor pe trup - în special favorabil - după Rhys Davids. Sensul aproximativ 
este „Norocosul”, aşa cum îl interpretează și Chalmers care îl echivalează prin Luckie. Este 
şi numele fratelui lui Răma - v. nr. 461, Dasaratha-jătaka. 

5 Kâla= întunecat, negru; Chalmers îl traduce Blackie. 


descurca într-un fel sau altul. Voi însă trebuie să porniţi cu turmele voastre sus, 
pe cărări de munte, şi să nu vă întoarceţi până când oamenii nu îşi vor termina 
de strâns recolta! 


- Prea bine, au zis cei doi fii, plecând pe dată fiecare cu ceata lui. 


Numai că locuitorii ştiu prea bine când pornesc cerbii spre munte şi când 
se întorc, așa că stau ascunși de-a lungul drumului și îi săgetează, vânând pe 
mulți dintre ei. Prostănacul de Kâla nu cunoștea vremea potrivită pentru 
călătorie sau pentru odihnă, punându-și ceata să meargă din zori de zi până în 
amurg, chiar pe lângă aşezările oamenilor, iar ţăranii au omorât pe mulţi dintre 
ai lui, fie din ascunzişuri, fie chiar ieşind în fața lor. Nebunia lui Kâla a făcut ca 
numai un mic număr de cerbi să ajungă până în adăpostul pădurii de la munte. 


Pe de altă parte, Lakkhana era învăţat, ager la minte şi iscusit în toate, 
astfel că nu se apropia de sate, iar ceata lui nu călătorea în timpul zilei, nici 
când ziua şi noaptea se îngânau, ci numai în miezul întunecat al nopţii - de 
aceea nu a pierdut nici măcar un singur cerb din ceata sa. 


Timp de patru luni cei doi frați au rămas la munte, de unde s-au întors 
abia când toate recoltele au fost strânse. Kâăla s-a purtat la fel de nechibzuit ca 
prima dată, astfel că a pierdut și restul cetei, rămânând până la urmă cu totul 
singur; Lakkhana s-a înfățișat însă în faţa părinților săi cu toţi cei cinci sute de 
cerbi care erau în grija lui. Văzând cum s-au înapoiat fii săi, Bodhisatta a rostit o 
strofă plină de înţelepciune: 


Fara 5 PE „89 
Cel drept şi blând răsplata îşi primeşte pe deplin- 
Lakkhana rudele acasă își aduce în pas lin 

Dar Kăla se întoarce singur, Jără ceată, şi sărman. 


Astfel şi-a întâmpinat Bodhisatta feciorii; a mai trăit încă până la o vârstă 
foarte înaintată, după care s-a dus să își primească răsplata potrivită cu faptele 
sale. 





9 Rhys Davids consideră că versul acesta provine de la altă jătaka, deoarece nu are nicio 
legătură cu povestirea de față; v. Rhys Davids - Fausbgill, p. 197, n. 1. 


După ce a încheiat istorisirea, Magistrul a spus încă o dată că slava lui 
Săriputta și înfrângerea lui Devadatta semănau cu acelea din vremea de 
demult, arătând legătura dintre povestiri şi vădind Nașterea: 


- Devadatta era Kăla în acele zile, însoțitorii lui erau cei din ceata lui 
Kăla; Săriputta era Lakkhana, cei din ceata lui fiind învăţăceii lui Buddha; 
mama lui Răhula era ciuta mamă, iar EU eram cerbul tată. 


12. NIGRODHAMIGA-JĂTAKA 


(Jătaka despre cerbul numit Smochin) 


<Povestire cadru foarte detaliată despre viaţa pioasei mame a 
venerabilului numit Prinţul Kassapa. Fiică a unui bogat neguțitor din 
Răjagaha, ea a fost atrasă încă din adolescenţă de viața ascetică, dar s-a lovit 
de opoziția părinților, care o forțează să se mărite. Soțul este contrariat de 
austeritatea femeii, astfel că, după un timp, îi permite să se călugărească - 
niciunul dintre ei nu bănuia că era însărcinată. Starea ei fiind observată de 
celelalte călugărițe, ajunge să fie acuzată de imoralitate. Devadatta vrea să o 
alunge, dar Buddha o salvează, cerând să fie examinată de personalități cu 
bun renume printre budiști. Nevinovăţia femeii este recunoscută, iar copilul 
care se naşte este crescut în palatul regal - de aici supranumele de Prinţul 
Kassapa. El a devenit un neîntrecut predicator budist. După mulți ani, călugării 
își aminteau într-o după-amiază cele întâmplate, lăudându-l pe Buddha pentru 
clarviziunea și caritatea sa, prin contrast cu atitudinea nemiloasă a lui 
Devadanta.>* 


- Nu este prima dată fraţilor călugări când Tathăgata s-a dovedit limanul 
de adăpost și salvatorul acestora doi; s-a întâmplat la fel în zile demult apuse, a 
spus atunci Buddha. 


Atunci călugării l-au rugat să le arate limpede ce înseamnă cuvintele lui, 
iar el i-a făcut să vadă ceea ce re-nașterea le ascunsese. 


Demult de tot, pe când Brahmadatta domnea în Vărănasi, Bodhisatta s-a 

= - 91 A A 
născut sub forma unui cerb. “ La naştere era mare cât un mânz, avea blana 
aurie şi ochii precum două nestemate rotunde, coarnele îi sclipeau ca argintul, 





” Textul lui Chalmers este prelucrat şi diferă de cel al ediției pâli, atât în introducere cât şi în 
unele părţi ale povestirii propriu-zise. 

a Preferinţa pentru cerbi în aceste jătaka se explică prin faptul că miga - forma pâli a 
sanscritului mrga - poate însemna nu numai cerb, dar şi animal sălbatic în general. 


gura părea a fi din catifea stacojie, iar copitele din lac strălucitor, coada lui 
semăna cu a yacilor din Tibet. 


Acum avea cinci sute de însoțitori, iar în pădurea în care vieţuia i se 

spunea Nigrodhamigarăjă “. Aproape de el trăia un alt rege al cerbilor numit 
Săkhamiga”, având o suită la fel de mare. 


In acele zile Brahmadatta era un vânător împătimit şi mânca la fiecare 
masă feluri din carne. Zi de zi el îşi strângea supușii -fie ei țărani sau orăşeni - 
pentru a-l însoţi la vânătoare, nelăsându-i să îşi vadă de treburile lor. 


Oamenii au chibzuit între ei astfel: „Regele nostru nu ne lasă să muncim. 
Ar trebui să semănăm iarbă şi să aducem apă în parcul regesc, ca să momim 
acolo câțiva cerbi, apoi să închidem porţile şi să-i prindem, pentru a-i da 


p> 


regelui 


Aşa că au semănat iarbă, au adus apă în parc şi au deschis larg porţile. Au 
chemat în ajutor târgoveţii, apoi au intrat în pădure, înarmaţi cu ciomege şi fel 
de fel de arme, căutând cerbii. Se gândeau: „Ar fi bine să-i înconjurăm, pentru 
a-i lua pe nepregătite”, așa că au dat ocol, cuprinzând cam o poştă din pădure. În 
partea aceea de codru trăiau cetele celor doi regi - Nigrodhamiga şi Sâkhamiga. 


Gonacii au început să lovească tufişurile şi copacii, să bată în pământ cu 
bâtele. După ce au scos cerbii din ascunzişuri, au început să-i mâne, făcând 
larmă mare, lovindu-și săbiile, sulițele şi arcurile, până au izbutit să-i ducă în 
parc, apoi au închis porțile. 


S-au dus după aceea la rege, căruia i-au grăit: 


- Măria Ta, ne scoţi zi de zi la vânătoare, împiedicându-ne să ne câştigăm 
traiul! Am strâns o mulțime de cerbi din pădure în parcul tău - de acum 
hrăneşte-te cu aceștia! 


Regele s-a dus pe dată în parc; de îndată ce a văzut cei doi cerbi de aur, a 
poruncit ca vieţile lor să fie cruţate. 


a Nigrodha -banyan, smochin indian (Ficus sp., Ficus benghalensis). Banyan este astăzi o 
denumire generică pentru toate speciile de smochin din subcontinentul indian. 
Nigrodhamigarâjă = Smochin, Regele Cerb. Rhys Davids - Fausball, p. 205 traduce: „the 
King of the Banyan Deer”. 

% Săkha= ramură, creangă, Robert Chalmers îl traduce „Branch”; Rhys Davids Joc. cir., p. 
206 îl echivalează prin „Monkey”=maimuţă. 


De atunci încolo, regele vâna uneori el însuși un cerb; alteori bucătarul 
curții săgeta un căprior. Sărmana vietate începea să gonească de frica morţii 
atunci când vedea arcul, dar -după ce era rănită o dată sau de două ori- puterile 
îi scădeau şi era măcelărită. Cerbii i-au spus acestea lui Bodhisatta, iar el l-a 
chemat pe Săkha. I-a vorbit astfel: 


- Prietene, după cum știi toți cerbii sunt sortiți măcelului; deşi nu pot 
scăpa, ar trebui să nu sufere fără rost de pe urma rănilor. De acum încolo, hai să 
tragem la sorți - într-o zi din ceata mea, în alta din a ta - iar cel pe care a căzut 
năpasta să se ducă singur la butucul măcelarului, fără să mai rănit. 


- Ne-am înţeles, a răspuns Sâkha. 


De atunci înainte, cerbul căruia îi venise rândul se ducea singur şi îşi 


pleca gâtul pe butuc, iar bucătarul venea să îi taie capul, mulțumindu-se doar cu 
acela îl aștepta acolo. 


S-a întâmplat ca într-o zi sorții să cadă pe o căprioară, din ceata lui 
Sâkhamiga, care purta un pui în pântece. Ea l-a rugat pe Sâkha: 


- Stăpâne, voi avea un pui! După ce îl voi naşte vom fi doi care vom fi 
traşi la sorți; îngăduie să fiu trecută cu vederea rândul acesta! 


- Nu pot să arunc năpasta ta asupra altuia! Îndură-ţi soarta - piei din faţa 
mea! 


Negăsind îndurare la Săkha, sărmana căprioară s-a dus la Bodhisatta, 
căruia i-a povestit totul. EI i-a răspuns: 


- Prea bine; du-te în pace! Voi face în așa fel încât să fii iertată de data 
aceasta. 


Apoi s-a dus el însuşi să îşi pună capul pe butuc. Dar bucătarul a început 
să strige: 

- Ce înseamnă asta? E regele cerbilor, de care nu am voie să mă ating! 

A alergat într-un suflet să îl înştiințeze pe rege. De îndată ce a auzit 


vestea, regele s-a urcat în carul lui de luptă şi s-a dus la bucătărie însoțit 
mulțime de curteni. 


- Rege al cerbilor, prietene, oare nu ţi-am dăruit viaţa? De ce ai venit aici? 


- Măria Ta, să nu crezi că îţi nesocotesc darul! A venit la mine o căprioară 
care va avea un pui să mă roage să o cruţ, trimițând pe altcineva în locul ei. Nu 
se cuvenea să arunc sorțul nenorocos pe altcineva şi să-l dau pieirii, aşa că am 
venit eu însumi în locul acelei căprioare. 


- Rege aurit al cerbilor, nu am întâlnit niciodată printre oameni pe cineva 
atât de plin de milostivire, dragoste şi îndurare! Ridică-te! Vă cruţ viețile -atât 
ție, cât şi ei! 


- Dar ce se va întâmpla cu ceilalți cerbi, chiar dacă noi vom scăpa cu 
viaţă, o, rege al oamenilor? 


- Le voi cruța şi lor viețile, prinţe! 

- Numai celor din ţarcul din parc? Dar ce se va întâmpla cu ceilați cerbi? 
- Vor rămâne Și ei în viaţă. 

- Măria Ta, cerbii sunt în siguranță; dar celelalte vietăţi cu patru picioare? 
- Rege al cerbilor, le dăruiesc şi lor viaţa! 


- Măria Ta, vietățile cu patru picioare au scăpat, dar ce se va întâmpla cu 
stolurile de păsări? 


- Acelaşi dar le fac şi lor. 
- Mărite rege, păsările sunt în siguranță, dar peştii? 
- Le dăruiesc şi lor viaţa. 


După ce a stăruit pe lângă maharajah pentru salvarea vieților tuturor 
ființelor, Bodhisatta s-a ridicat şi l-a povăţuit pe rege: 


- Păstrează mereu calea dreaptă, Măria Ta, fie că e vorba de părinţi copii, 
târgoveţi sau oameni de la ţară, astfel ca atunci când vei lăsa în urmă trupul 
pământesc să te bucuri de fericirea cerească! 


Astfel l-a învăţat pe rege Adevărul, vorbindu-i cu blândeţea potrivită unui 
Buddha. Regele cerbilor a mai zăbovit în parc alte câteva zile, timp în care i-a 
adâncit maharajahului înţelegerea învățăturii, apoi a plecat în codru cu 
însoțitorii săi. 


lar căprioara a dat naștere unui pui frumos ca un boboc de lotus; el se 
juca mereu împreună cu iezii din ceata lui Sâkhamiga. Văzând aceasta, mama I- 
a sfătuit: 


- Fiule, nu zăbovi cu aceştia; du-te şi stai cu cei din turma lui 
Nigrodhamiga! 


A adăugat apoi, spre luare aminte, strofa 


Rămâi neclintit lângă regele Smochin 
Pe Crenguţă nu-l urma nicicând; mai 
Bine moartea o îndură alături de Smochin 


Decât un veac să trăieşti lângă cei răi! 


Numai că, ştiindu-se apărați de Brahmadatta, cerbii au început să 
mănânce recoltele oamenilor, iar aceştia nu îndrăzneau să le facă niciun rău sau 
să-i alunge. Oamenii s-au adunat la curte pentru a se plânge regelui: 


- Să ni se îngăduie să lovim cerbii, ca să-i punem pe fugă! 
Acesta însă le-a spus: 


- Atunci când Nigrodhamiga mi-a câştigat bunăvoința, i-am făgăduit un 
dar; nu-mi voi călca cuvântul, nici dacă ar fi să-mi pierd regatul! Plecaţi! 
Nimeni din ţara mea nu va face rău unui cerb! 


Auzind ce s-a întâmplat, Nigrodhamiga îşi strânse ceata laolaltă şi spuse: 
- De acum încolo nu aveţi voie să mâncaţi recoltele oamenilor! 
După ce le-a poruncit astfel cerbilor, el a dat de veste oamenilor: 


- De azi înainte niciun gospodar să nu mai ridice garduri împrejurul 
câmpurilor lui; să pună doar la colţurile ogorului mănunchiuri de frunze! 


Se spune că de atunci a început obiceiul de a pune frunze legate pe 
marginile câmpului şi se mai spune că niciun cerb nu a mai călcat vreodată pe 
un câmp mărginit astfel - pentru că aceasta a fost porunca lui Bodhisatta. 


Astfel a salvat Bodhisatta cerbii din turma sa; tot astfel s-a purtat de-a 
lungul întregii sale vieţi, care a fost îndelungată, pentru ca apoi să se ducă 
împreună cu ai săi să-şi primească răsplata meritată. 


Regele a urmat întreaga viaţă învăţăturile lui Bodhisatta; a făcut fapte 
bune cât a trăit, apoi s-a dus să-şi primească răsplata. 


Sfârșind învățătura, Magistrul a spus din nou că şi în acele zile de demult 
el a fost salvarea celor doi, apoi a rostit Cele Patru Adevăruri. A arătat în cele 
din urmă legătura dintre povestiri şi Naşterea, spunând: 


- Devadatta era pe atunci Săkhamiga, iar cei care îl urmează azi au fost 
cerbii din ceata sa; călugărița era căprioara, Prințul Kassapa a fost puiul 
născut de ea; Ananda era regele, iar EU însumi am fost Nigrodhamigarăjă. 


13. KANDINA-JATAKA 
(Jătaka despre săgeată) 


Povestirea a fost spusă de către Magistru pe când se afla în Jettavana și 
vorbeşte despre ispitele în care sunt atraşi călugării de către soțiile lor de altă 
dată. Acestea se vor arăta în Indriya-jătaka * din Cartea a opta. Buddha i-a 
spus călugărului <care se lăsase amăgit de dragoste>: 


- Frate, din cauza aceleiași femei ai fost ucis şi fript pe jăratic în vremea 
de odinioară! 


Auzind aceste vorbe, călugărul a cerut să i se desluşească înţelesul lor, 
iar Magistrul l-a făcut să vadă limpede ceea ce îi fusese ascuns de renaştere... 


A fost odată în ţara Magadha, pe când regele domnea în cetatea Râjagaha. 
Atunci când lanurile creşteau mari și erau coapte cerbii treceau prin mari 
primejdii, astfel că se ascundeau în păduri. Un cerb de la munte iubea o 
căprioară născută lângă un sat, iar dragostea l-a făcut să rămână pe lângă ea 
atunci când restul cerbilor se întorceau acasă. Căprioara i-a spus: 


- Tu eşti un cerb de la munte şi nu cunoşti primejdiile care ne pândesc în 
apropierea satelor; nu veni cu noi! 


EI însă a urmat-o, împins de iubire. Oamenii din Magadha își spuneau: 
„E vremea când se întorc cerbii”, aşa că au făcut pânde în calea lor, iar un 
vânător se afla chiar în faţa celor doi cerbi. Căprioara i-a simţit mirosul şi s-a 
gândit: „E un vânător ascuns în faţa noastră”, astfel că l-a lăsat pe cerbul cel 
nechibzuit să treacă înainte, iar ea l-a urmat la oarecare depărtare. Vânătorul a 
doborât cerbul cu o singură săgeată; văzând aceasta, căprioara a zburat ca vântul 
pe lângă el şi s-a făcut nevăzută. Vânătorul a ieşit din ascunzătoare, a jupuit 
cerbul, a ales câteva bucăţi fragede şi - făcând focul - le-a fript pe jăratic, după 
care a mâncat și a băut pe săturate. Apoi a pus restul leşului însângerat într-un 
proţap şi l-a cărat acasă să-şi îndestuleze copiii. 


Pe atunci Bodhisatta era un geniu al pădurii care își avea sălașul chiar în 
crângul acela, astfel încât văzuse tot ce s-a petrecut. EI s-a gândit: „Sărmanul 





4 I Si, A a i i ; 
4 Jătaka 423, unde călugărul vrea să se reîntoarcă la soție din cauza tratamentului 
insuportabil la care este supus în mănăstire. 


cerb nătâng nu a murit din vina părinților săi, ci a iubirii! Zorii dragostei par o 
binecuntare, dar amurgul ei aduce numai întristare - trupul e ciuntit, îndurând 
lovituri de tot felul! E o faptă nemernică să aduci pieirea cuiva; nemernică e țara 
cârmuită de o femeie, iar bărbaţii care îi îndură stăpânirea plină de toane sunt şi 
mai nemernici!” 


Pe când cugeta astfel, zânele pădurii aduceau ofrande de flori și 
: 5 : â a id i j 
miresme”; Bodhisatta împleti în versuri gândurile despre cele trei forme ale 
nemerniciei şi le dădu glas în ecourile pădurii: 


Afurisite fie-n veci: săgeata dragostei - de amar 
aducătoare; țara unde singura lege-i voia 


femeilor și netotul care lor li se supune! 


Terminând învăţătura, Magistrul a rostit cele patru adevăruri, astfel 
încât fratele cel bolnav de dragoste a putut culege roadele Primei Căi. Apoi a 
arătat legătura dintre cele două istorisiri şi Naşterea: 


- Pe atunci, acest călugăr care suferă din dragoste era cerbul de la 
munte, soția pe care a avut-o ca mirean era tânăra căproară, iar EU eram 
geniul pădurii care rostea Adevărul, veştejind păcatul pasiunii! 





aa Ce pula sg a ai F Sa fă E Xa ZA 
i Divinităţile feminine ale pădurii omagiau sacrificiul din dragoste al cerbului, pe care însă 
Bodhisatta îl condamna. Pasajul are unele ambiguităţi, pe care am căutat să le evit în 
traducere. 


14. VATAMIGA-JATAKA 
(Jătaka despre cerbul cel iute ca vântul)” 


Această poveste a fost spusă de către Magistru, pe când se afla la 
Jettavana, despre Venerabilul Tissa numit Cullapindapătika ”. După cum se 
istoriseşte, în vremea când Buddha locuia în păduricea de bambus de lângă 
Răjagaha, prințul Tissa -un vlăstar al unei familii bogate- a ascultat cuvântul 
Magistrului, iar apoi a dorit să se alăture călugărilor. Părinţii lui nu au 
îngăduit aceasta; el însă nu s-a atins de mâncare timp de şapte zile, astfel încât 
în cele din urmă a fost lăsat să-și facă juruinţele în fața Magistrului. 


Paisprezece zile mai târziu - când Buddha a venit în Jettavana - novicele 
a luat asupra sa cele Treisprezece îndatoriri %, iar de atunci umbla din casă în 
casă după milostenii, fără să uite nicio gospodărie. Era ştiut de acum drept 
Cullapindapătikatissathera şi devenise o lumină a budismului la fel de 
strălucitoare ca luna plină. 


Atunci când la Răjagaha era o sărbătoare, tatăl şi mama Venerabilului 
puneau într-o casetă de argint podoabele pe care acesta le purta pe când era 
mirean şi o strângeau la piept jelind: 


- Altădată fiul nostru purta acest lucru sau pe celălalt, pe când ţinea 
sărbătoarea! Înțeleptul Gotama l-a dus pe singurul nostru fiu” tocmai la 
Săvatthi; oare cine ştie pe unde se află şi ce face el acum? 


S-a întâmplat că o sclavă a văzut-o pe stăpână lăcrimând şi o întrebă de 
ce plânge, iar stăpâna i-a spus. 


% "Titlu alternativ în Rhys Davids - Fausbgll: Antilopa lacomă, miga putând însemna atât 
„antilopă”, cât şi „cerb” . Am preferat peste tot înţelesul „cerb” datorită genului masculin al 
substantivului românesc. Vatamiga este folosit ca un nume propriu. 

”! Este vorba de discipolul identificat drept Tissa 7 în DPPN 1, p. 1020. Cullapindapătika 
înseamnă „strachină mică pentru pomeni”. Numele este explicat în Rhys Davids - Fausbgil, 
p. 214 prin „Venerabilul numit Tissa cel tânăr, care respecta legea privitoare la hrană”. 
Robert Chalmers îl traduce „the Elder Tissa Direct-alms the Less”. 

a După nota 2 de la p. 44 a lui R. Chalmers este vorba de practici ascetice; a treia regulă 
stabilea că persoana respectivă un se putea hrăni decât cu pomeni primite în castronul său 
direct de la donator. 

39 După DPPN 1, Joc. cit., 'Tissa avusese un frate care a murit, iar el s-a întors acasă pentru a 
fi un sprijin pentru părinţi. Tissa a revenit mai târziu în mănăstire la intervenţia personală a 
lui Buddha. 


- Dar, stăpână, ce lucruri îi plăceau cel mai mult fiului tău? 
- Asta și ăsta. 

- Bine; dacă îmi veți da mie putere peste slugile din gospodărie “ vă voi 
aduce fiul înapoi. 


- Prea bine, S-a învoit stăpâna. 
I-a dat îndată bani de cheltuială și un alai mare de slujitori, spunându-i: 
- Porneşte și fă în așa fel încât să-mi aduci fiul înapoi! 


Așa că fetişcana a mers în lectică până la Săvatthi, iar în oraș a luat o 
casă chiar pe strada unde obișnuia să cerșească Venerabilul Tissa. Ea s-a 
înconjurat cu servitori noi şi nu a lăsat să fie văzut niciunul din cei pe care 
călugărul îi cunoştea din casa tatălui său. Tânăra pândea să-l vadă pe Tissa 
venind pe stradă şi pe dată i-a dăruit mâncare şi băutură. Încet-încet, 
momindu-l cu bucate pe gustul lui, l-a făcut să intre în casă, apoi să șadă, astfel 
că a fost sigură de puterea ei asupra lui. 


Intr-o zi s-a prefăcut bolnavă şi s-a ascuns într-un iatac din casă. La 
vremea ştiută, Venerabilul a venit să cerșească la ușa ei. Servitorii i-au luat 
strachina și l-au făcut stea jos în casă. 


- Dar unde este sora mea din lume?a întrebat el. 
- E bolnavă, cuvioşia ta; s-ar bucura să te vadă. 


Fiind legat de ea prin pofta după mâncarea bună, el îşi călcă juruinţele și 
s-a dus în camera unde zăcea femeia. 


Atunci ea i-a spus rostul venirii ei acolo; a stăruit atât încât l-a făcut să 
uite de călugărie și călugări, căci pofta după bucate bune îl stăpânea. După 
aceea tânăra l-a urcat în lectică şi s-a întors cu toată suita la Răjagaha. Vestea 
s-a dus ca vântul. Pe când erau adunaţi în Sala Adevărului, călugării discutau 
între ei: 


- Se zice, fraţilor, că o sclavă, o fetișcană, l-a ademenit cu poftele 
gustului pe Venerabilul Tissa Cullapindapătika şi l-a dus cu ea! 





1% Textual gehe sabbam issariyam - autoritate absolută asupra gospodăriei/casei; totuşi, 


detaliile povestirii cer să subînțelegem gehejana - toți servitorii din gospodărie. Sclava nu 
intenționează să devină stăpâna casei, dar are nevoie de autoritate pentru a-și îndeplini planul. 


Atunci Magistrul intră în sală şi se așeză pe jilțul bătut în nestemate. EI 

îi întrebă: 
- Ei bine fraţilor, despre ce vorbiţi între voi? Ei i-au spus. 


- Dar aceasta nu e întâia dată când acela s-a lăsat prins de jindul după o 
mâncare bună, a mai făcut asta şi în zile de mult trecute! a zis Magistrul, apoi a 
începul să le povestească. 


Pe vremea când Brahmadatta domnea în Vărânasi, el avea un grădinar pe 
care îl chema Saâjaya!!. S-a întâmplat ca într-o zi să apară în parcul regelui un 
cerb-iute-ca-vântul, care a fugit cât a putut de iute când l-a văzut pe Safâjaya; 
grădinarul l-a lăsat să fugă, nevrând să îngrozească şi mai tare sperioasa făptură. 
După alte câteva vizite, cerbul s-a învăţat să zburde prin parc. Grădinarul avea 
obiceiul ca în fiecare zi să strângă flori şi fructe pe care le ducea regelui. Regele 
l-a întrebat odată: 


- Prietene grădinar, ai văzut oare ceva neobişnuit prin parc? 
- Doar că s-a ivit pe aici un cerb-iute-ca-vântul, Măria Ta! 
- Al putea oare să-l prinzi? 


- Sigur că da! Dacă aş avea puţină miere, l-aş putea ademeni până în 
palatul Măriei Tale. 


Regele a poruncit să i se dea omului miere, iar acesta s-a dus cu ea în 
parc. Grădinarul picură miere pe iarba din locurile unde păştea cerbul, apoi se 
ascunse. Cerbul gustă iarba plină de miere şi, fiind ademenit de poftă, nu a vrut 
să mai pască în altă parte decât în parcul regelui. Dacă a văzut că izbutise să-l 
atragă, grădinarul a început să se arate puţin câte puţin. În primele zile cerbul 
fugea când îl vedea, dar apoi s-a obişnuit cu el şi, căpătând treptat încredere, a 
ajuns să mănânce din mâna lui. Atunci, grădinarul a acoperit o cărare cu un 
covor din ramuri frânte, apoi a pus miere într-o tărtăcuţă pe care şi-a prins-o de 
umăr şi un snop de iarbă la brâu. Mergând spre palat, el lăsa să-i scape 
mănunchiuri de iarbă îndulcită cu miere în fața cerbului. De îndată ce ei au 
intrat înăuntru, slugile au închis uşile. 

Numele înseamnă aproximativ „cel care a obţinut roade”. 


Văzând oamenii, cerbul a început să se zbată, alergând încolo şi încoace, 
tremurând pentru viața sa. Regele a coborât din camera sa de la catul de 
deasupra şi, privind la animalul înfiorat de spaimă, a spus: 


- Un cerb-iute-ca-vântul este atât de fricos încât nu mai trece o 
săptămână prin locul în care a zărit un om; dacă a fost speriat, nu va mai trece în 
viaţa lui pe acolo! Totuși, prieteni, sălbăticiunea asta venită din junglă a ajuns 
până aici ademenită de poftele gurii! Într-adevăr, prieteni, nu e nimic mai josnic 
pe lume decât pofta stârnită de gust! 


Regele a încheiat cu strofa: 

Nu-i nadă mai rea ca pofta gurii, care-n mreje 
Te cuprinde acasă sau lângă prieteni! Safijaya 
A prins cu jindul îmbuibării sălbăticiunea 

Iute de picior, venită din pădure. 


După ce a rostit acestea, regele a lăsat cerbul să fugă în pădurea de unde a 
venit. 


După ce a încheiat învățătura, Magistrul a mai spus încă o dată că, în 
vremea de mult trecută, fratele acela mai căzuse în mrejele femeii, arătându-le 
călugărilor legătura și Nașterea: 


- Pe atunci sclava era Safijaya, Cullapindapătika era cerbul-iute-ca- 
vântul, iar EU eram regele din Vărănasi! 


15. KHARADIYA-JATAKA 


(Jătaka despre cerbul care nu a vrut să înveţe) 


Povestea aceasta a fost spusă de Magistru, pe când se afla în Jetavana, 
despre un călugăr nesupus și care nu răbda nicio mustrare. Magistrul l-a 
întrebat: 


- E adevărat că ești nesupus și că nu rabzi nicio mustrare? 
- E adevărat, binecuvântatule! 


- Așa ai fost şi odinioară: un nesupus care nu ținea seamă de mustrările 
celor înţelepţi şi buni, astfel că ai fost prins într-o capcană și ucis. 


Zicând acestea, începu să istorisească din trecut. 


Pe vremea când Brahmadatta domnea în Vărănasi, Bodhisatta se născuse 

în chip de cerb şi trăia într-o pădure cu ceata de cerbi al cărei cap era. Sora “lui 
îşi aduse fiul în faţa lui, spunându-i: 


- Frate, acesta este nepotul tău; învaţă-l vicleşugurile cerbilor! Apoi îl lăsă 
în grija lui Bodhisatta. Acesta îi spuse nepotului: 


- Vino la cutare oră şi te voi învăţa. 


Dar nepotul nu s-a arătat la vremea hotărâtă, nici atunci, nici în alte şapte 
zile, astfel că nu a învăţat vicleşugurile cerbilor. Până la urmă, pe când hoinărea 
într-o zi prin pădure, a căzut într-o capcană. Mama lui şi-a întrebat fratele: 


- Cum se poate aşa ceva? Nu l-ai învăţat vicleșugurile cerbilor? 


- Uită-l pe acel neascultător fără pereche! Nu a învăţat nimic din ceea ce 
trebuie să ştie un cerb! 





192 Versurile finale o socotesc pe Kharâdiyă sora lui Bodhisatta, dar titlul povestirii are finala 


numelui „a”, deci masculină. Dacă numele se referă la puiul de cerb sensul său este „cel care 
înţelege cu greutate” sau, după cum traduce Rhys Davids titlul povestirii, „cerbul care nu vrea 
să înveţe” . 

Vânătorul a înjunghiat cerbul încăpățânat care se prinsese în laţ și a plecat 


cu carnea lui. 


După ce a terminat această învățătură despre călugărul care fusese și 
continua să fie nesupus, Magistrul a arătat legătura și Nașterea: 


- Pe atunci, nesupusul nostru frate era nepotul cerbului, Uppala-vannă'** 


era sora, iar EU eram cerbul care îl mustra. 


19% Atât versurile finale ale povestirii 15, cât şi cele din jătaka 16 prezintă dificultăţi de 
interpretare pe care nici Rhys Davids, nici R. Chalmers nu au reușit să le rezolve şi nu am 
încercat să le traduc; v. R. Chalmers p. 47, Note; Rhys Davids - Fausbgll, n.1 de la p. 223. 

194 Este vorba de Uppalavannă Theri, una dintre cele mai importante călugărițe budiste. Ea 
fusese cerută în căsătorie de regi și de bărbaţi de rând. Pentru a nu-i ofensa refuzându-i pe cei 
mai mulţi, tatăl ei - un bancher - a trimis-o la mănăstire. Tradiţia îi atribuie miracole; v. 


DPPN 1, pp. 418-421. 


16. TIPPALLATTHA-MIGA-JATAKA 


(Jătaka despre cerbul cel isteţ) 


< Povestire despre noviciatul lui Răhula, fiul lui Buddha. După o zi 
obositoare, în care tatăl său ținuse două predici - una ziua, cealaltă seara - 
tânărul a adormit în sala de rugăciuni printre călugări, ceea ce nu era permis 
unui novice. Pentru a evita o posibilă greșeală, ceilalți călugări l-au izgonit. 
Răhula nu s-a plâns nimănui, deși singurul loc unde s-a putut adăposti a fost 
latrina, iar hărţuielile călugărilor au continuat. Buddha a aflat din întâmplare 
ce se întâmplase; a hotărât ca Săriputta să se ocupe pe viitor de novici până 
aceştia îşi găsesc o chilie. Toți călugării l-au admirat pe Răhula pentru 
răbdarea arătată şi străduința de a respecta regulile fără să se plângă.> 


- Această râvnă a arătat-o Răhula nu numai acum, ci și demult, când s-a 
născut sub forma unui animal, a spus Magistrul. Apoi a început să povestească. 


A fost odată, pe când un rege din Magadha stăpânea în Răjagaha. Pe 
atunci Bodhisatta se născuse sub înfăţişarea unui cerb şi trăia într-o pădure; el 
conducea o ceată de cerbi. Într-o bună zi, sora sa, căprioara, îşi aduse fiul în 
faţa lui şi spuse: 


- Dragă frate, învaţă-ți nepotul vicleşugurile cerbilor! 


- Sigur, spuse Bodhisatta. Du-te acum, copilul meu, şi să te întorci la ora 
cutare ca să te învăţ. 


Tânărul cerb s-a înfățișat la vremea hotărâtă, fără să întârzie nici măcar o 
clipă, şi învăţă tot ce trebuie să ştie un cerb. 


Intr-o zi, cum umbla prin pădure, s-a prins într-un laţ; a scos un strigăt de 
spaimă, iar cerbii s-au împrăștiat care încotro. I-au dat de veste mamei lui că fiul 
ei a căzut într-o capcană. Atunci căprioara s-a dus la fratele ei şi l-a întrebat: 


- Dragă frate, a învăţat nepotul tău tertipurile cerbilor? 


- Nu te teme, el a învăţat pe de rost toate vicleşugurile cerbilor;, peste 
puţin timp se va întoarce, iar tu te vei bucura! 

Astfel îşi îmbărbăta Bodhisatta sora. În vremea asta, căpriorul nu se 
zbătea în capcană; zăcea pe o rână, cu picioarele țepene, capul căzut, cu limba 
atârnând afară; scurmase pământul şi iarba cu copitele, iar trupul îi era acoperit 
de spume. Apoi înghiţi aer, ca să aibă burta umflată, respira numai cu nara 
dinspre pământ, iar pe cealaltă o acoperise cu buza ridicată în sus. Trupul lui era 
atât de ţeapăn şi semăna atât de mult cu un leș încât se adunaseră musculiţe în 
jurul lui, ba se iviseră şi câteva ciori! 


Atunci a venit și vânătorul; l-a lovit cu palma peste burta umflată, 
gândindu-se: „Sigur că s-a prins în laţ încă de dimineaţă, e pe cale să se strice. 
Trebuie să-l curăț chiar aici şi să duc carnea acasă”. Fără să bănuiască nimic, 
dezlegă cerbul şi se apucă să strângă frunze şi vreascuri pentru foc. Pe dată 
tânărul cerb zvâcni în picioare, îşi întinse gâtul, şi goni ca un nouraș dus de un 
vânt năvalnic, ajungând pe dată la mama lui. 


După ce a spus încă o dată că Răhula arătase și odinioară, la fel ca şi 
azi, râvnă deosebită în a respecta regulile, Magistrul a arătat legăturile şi 
Naşterea spunând: 


- Răhula era tânărul cerb, Uppala-vannă era mama sa, iar EU eram 
unchiul lui. 


105 Ă j 
Am omis versurile. 


17. MĂLUTA-JATAKA 


(Jătaka despre vântul care bate) 


Povestirea aceasta a fost spusă de către Magistru pe când se afla în 
Jetavana, pentru doi călugări care intraseră în mănăstire la vremea cărunteţii. 
Ei trăiau împreună într-o sihăstrie aflată în codrii Kosalei; unul era Kălatthera, 

iar celălalt Junhatthera. ““ Venerabilul Clar-de-Lună l-a întrebat într-o zi pe 


Amurg-ceţos: 


- Preacuvioase, când începe să se simtă ceea ce se cheamă îndeobşte 
„Jrig”? 


- În jumătatea de lună când noaptea e întunecată, a răspuns celălalt. 
Altădată a fost Kălatthera cel care l-a întrebat pe Junhatthera: 

- Preacuvioase, când începe să fie ceea ce se cheamă deobicei „frig ”? 
- În nopţile când Luna luminează. 


Nedumeriţi fiind, s-au dus la Magistru şi - după cuvenita închinare - l-au 
întrebat: 


- Învăţătorule, oare în ce parte a lunii se naşte frigul? După ce i-a 
ascultat, Magistrul le-a grăit: 


- Fraţilor, în vremea de odinioară v-am răspuns la aceeaşi întrebare. Se 
vede că întâmplările din celelalte vieți ale voastre s-au încețoșat în mintea 
voastră din cauza multelor renașteri. 


Apoi a început să povestească. 


1% Kăla are multe sensuri în limba pâli; toate fac parte din grupul de cuvinte care se referă la 


1. culori închise - brun, albastru şi, în special, nuanțele de negru; 2. întuneric - amurg, 
crepusculul zorilor, noapte fără lună, ceaţă. junhă înseamnă perioada cu lună plină, cele două 
săptămâni în care luna luminează puternic. 'Traducerile Cowell şi Rhys Davids - Fausbgll 
traduc numele Dark-întuneric şi Light-lumină; în limba română corespondentul ar putea fi 
Amurg-ceţos şi Clar-de-Lună. Pentru sensul celor două cuvinte v. Rhys Davids svv. kăla (în 
special) şi junhă. 


Demult, tare demult, un leu şi un tigru trăiau în aceiaşi peșteră de la 
poalele unui munte, fiind ei prieteni foarte buni. Tot în vremea aceea, 
Bodhisatta era sihastru într-o chilie de la poalele aceluiaşi munte. 


S-a întâmplat ca într-o zi cei doi să se certe când vorbeau despre frig. 
Tigrul spunea că este frig în nopțile întunecate, iar leul o ţinea sus şi tare că e 
frig în nopțile luminate. Deoarece nu puteau să se înţeleagă cu niciun chip, s-au 
dus la Bodhisatta. Acesta le-a răspuns cu versurile 


Atunci când bate vântul - fie zi sau fie noapte - 
Se face frig; eu cred că amândoi aveți dreptate. 


Astfel i-a împăcat Bodhisatta pe cei doi prieteni. 


După ce a terminat de istorisit, Magistrul a rostit cele Patru Adevăruri, 
cei doi călugări culegând astfel roadele Primei căi; apoi el a arătat care sunt 
legăturile şi Naşterea, spunând: 


- Venerabilul Kăla era tigrul din acele timpuri, Junhatthera era leul, iar 
EU am fost sihastrul care le-a răspuns la întrebare. 


18. MATAKABHATTA-JATAKA 


(Jătaka despre ospăţul pentru morţi) 


Această istorisire a fost spusă de către Magistru pe când se afla în 
Jatavana despre Ospeţele pentru morți. Pe vremea aceea oamenii ucideau 
capre, oi şi alte animale, aducându-le jertfă de dragul rudelor lor răposate în 
ceea ce se numea un Ospăț pentru morți. Văzându-i că fac astfel, obștea 
călugărilor l-a întrebat pe Buddha: 


- Stăpâne, chiar acum oamenii iau viața unei mulțimi de animale, 
aducându-le ca ofrande în așa-numitul Ospăț pentru morți;se obține, oare 
vreun bine din aceasta? 


- Nu, fraților! Nici chiar atunci când o viaţă este luată pentru a face un 
Ospăț pentru morţi nu se vreun bine din ucidere. Odinioară glasul înțelepciunii 
le-a vorbit din înalt oamenilor, predicându-le Adevărul şi spunându-le urmările 
acestor fapte, iar întregul Jambudipa'"” a renunțat să mai jertfească animale. 
Dar acum amintirea le-a fost încețoșată de renașteri, iar obiceiul a reapărut. 


Zicând acestea, a istorisit o poveste din trecut. 


Odată, demult, pe vremea când Brahmadatta domnea în Vărânasi, un 
brahman învăţat, ştiutor al celor trei Veda'% şi era un magistru vestit în întreaga 
lume, a hotărât să facă un Ospăţ pentru morţi. pentru aceasta a poruncit să i se 
aducă un ţap şi le-a spus învăţăceilor săi: 


- Feţii mei, duceţi ţapul'” la râu şi spălaţi-l, puneţi-i o ghirlandă la gât, 
dați-i o măsură zdravănă de grăunțe, dichisiţi-l puţin, iar apoi aduceţi-l aici. 


SU Jambudipa (din sanscritul jambudvipa) continent mitic - una din cele şapte insule care 


formează lumea; în geografia reală corespunde subcontinentului indian, India în sensul cel 
mai larg. 

1% Textul se referă, implicit, la Rgveda, Yajurveda şi Samaveda; nu este cuprinsă 
Atharvaveda. 

IE elaka (din sascritul edaka) din text poate însemna atât „berbec”, cât şi „țap”; am urmat 
interpretarea lui Chalmers şi Rhys Davids. 


- Prea bine, au răspuns ei. Au luat ţapul și l-au dus la râu, unde l-au spălat 
şi l-au dichisit, apoi l-au lăsat pe mal. Tapul își aduse aminte atunci de faptele 
sale din vieţile trecute. EI îşi spunea : „Azi voi scăpa de toate suferințele” şi, 
bucuros, scoase un hohot de râs care semăna cu spargerea unei oale de lut. Apoi 
s-a gândit „Brahmanul care mă va ucide va trece prin aceleași suferințe ca şi 
mine” şi începu să plângă în hohote de mila lui. 


Tinerii brahman au întrebat-o: 


-Prietene ţap, ai râs şi ai plâns în hohote. Spune-ne, te rugăm, ce anume te 
face să râzi şi ce anume să plângi? 


-Întrebaţi-mă în faţa magistrului vostru. 


Au dus ţapul înapoi şi i-au spus învățătorului totul. După ce a ascultat 
istorisirea, el a întrebat ţapul: 


- Țapule, de ce ai râs şi de ce ai plâns? 


Atunci țapul, care acum îşi amintea fostele naşteri și faptele pe care le-a 
făcut, îi spuse brahmanului: 


- Brahmane, la început am fost şi eu unul dintre brahmanii care cunoşteau 
Vedele pe de rost; hotărându-mă să fac un ospăț pentru morţi am tăiat un ţap şi 
am făcut ospăţul. Pentru că am ucis un singur țap, mi s-a tăiat capul de 499 de 
ori. Aceasta este cea de a cinci sutea naştere a mea, ultima din şir; la gândul că 
„astăzi mă voi elibera de chinuri”, inima mea s-a bucurat peste măsură și am râs 
cum ați auzit. Dar apoi am plâns, pentru că m-am gândit: „astăzi voi scăpa de 
chinuri, eu, căruia, pentru că am ucis un singur ţap, mi s-a tăiat capul de 500 de 
ori; însă brahmanul acesta, făcând ceea ce am făcut eu însumi, va suferi să i se 
taie capul de 500 de ori”. 


- Nu te teme! Nu te voi omori. 


- Ce spui tu, brahmanule? Chiar dacă nu mă omori tu, eu nu pot scăpa 
astăzi. 


-Ți-am spus să nu te temi! Voi merge pretutindeni cu tine ca să te păzesc. 


- Slabă este paza ta, în vreme ce răul pe care l-am făcut este mare și 
puternic! 


Brahmanul a lăsat ţapul în libertate și le-a spus învăţăceilor lui: 


- Să nu îngăduim ca acest țap să fie ucis de cineva, şi a pornit împreună 
cu ei în urma ţapului. 


De îndată ce s-a văzut liber, ţapul a întins gâtul ca să poate ajunge la 
frunzele unui tufiș care creştea la marginea unei stânci. În clipa aceea un trăznet 
a lovit stânca, iar o bucată ascuţită desprinsă din ea a tăiat gâtul ţapului. S-a 
adunat de îndată o mulțime de oameni în jurul lui. 


Pe vremea aceea Bodhisatta se născuse ca geniu al unui copac care creltea 
chiar în locul acela. Având puteri supraomeneşti, el plutea în înalt deasupra 
acelei mulţimi. „Oamenii aceştia nu vor mai lua vieţi dacă vor vedea fructele 
amare ale acestui păcat” şi rosti cu dulce glas versurile: 


De ați putea vedea amara 

Soartă a celui ce omoară, 

Nu ați mai lua viața niciunei jivine, 
Căci la urmă grea pedeapsă vine. 


Astfel Bodhisatta le-a predicat Adevărul, îngrozindu-i cu pedepsele iadului, iar 
oamenii, auzind ce le-a spus, au încetat să mai ia vieţi. După ce i-a învăţat 
regulile şi le-a predicat Adevărul, Bodhisatta s-a dus să-şi primească răsplata 
după fapte; la fel şi oamenii din popor, care au ajuns în cetatea zeilor, deoarece 
au rămas neclintiți în acele învățături, au făcut fapte bune și milostenii în toată 
viaţa lor. 


După ce a sfârşit învățătura, Magistrul a arătat legătura și Nașterea, 
spunând: 


- Pe atunci EU eram divinitatea care locuia în copac. 


19. AYACITABHATTA-JATAKA 
(Jătaka despre ofranda de hrană promisă) 


Această povestire a fost spusă de către Magistru la Jetavana despre 
jertfa făgăduită zeilor. Se spune că pe timpuri oamenii aduceau jertfe zeilor, 
ucigând fiinţe vii,atunci când plecau în călătorii pentru negoț şi promiteau: 
„Dacă ne întoarcem cu bine, având câștig, îți vom aduce altă jertfă! "Atunci 
când soseau acasă cu bine și cu un câștig mare își spuneau:,„aceasta s-a 
întâmplat prin voia zeilor! "De aceea aduceau alte jertfe de vieţi pentru a se 
elibera de juruinţă. Aflând despre asta, călugării l-au întrebat pe Magistru: 


- E oare ceva bun în toate acestea? 


Răspunsul lui Buddha a fost această istorisire din trecut. 


Id, să 5 
dintr-un cătun a 


Demult de tot, undeva în ţinutul Kâsi, un om avut 

făgăduit o jertfă spiritului care locuia în smochinul de la intrarea în sat  . După 
ce s-a întors fără piedici a adus o mare jertfă la rădăcina copacului, spunând cu 


glas puternic: 
- Acum m-am eliberat de juruinţă! 
Dar dintre ramuri spiritul copacului i-a răspuns: 
Aceasta nu e libertatea celui înțelept și bun: cătuşe 
Grele ofranda-ți făurește, înlănțuindu-te pe veci. 


De atunci încolo oamenii nu au mai luat vieţi pentru ofrande şi au umblat 
pe calea cea dreaptă, astfel că au umplut cu sufletele lor cetatea zeilor. 


La urmă, Buddha a arătat Nașterea, spunând: 


- Pe atunci EU eram spiritul copacului. 

Kuţimbika/kuţumbika- om avut, moşier, şeful unei familii. 
LI 


Exista credinţa că în arbori - în special în smochini=Nighroda - trăiau fiinţe divine din 
categoria yakkha. Pentru aceste ființe hrana lăsată de oameni la rădăcina copacului era 
indispensabilă, de aceea mai ales ameninţarea cu lipsirea de ofrande, precum și promiterea 
ofrandelor erau forme foarte eficiente de a le obţine sprijinul. V. Rhys Davids s.v. rukkha şi J. 
Auboyer, op.cit. 


